title: Kongonviherbulbuli

text: Kongonviherbulbuli ("Phyllastrephus hypochloris") on bulbulien heimoon kuuluva varpuslintu.


title: Kongonviherbulbuli

text: Kongonviherbulbulia tavataan Kongon demokraattisessa tasavallassa, Keniassa, Etelä-Sudanissa, Sudanissa, Tansaniassa ja Ugandassa. Sen on raportoitu olevan yleinen joissain metsissä, mutta yleisesti ottaen harvinainen. Se on kuitenkin luokiteltu elinvoimaiseksi, koska sen levinneisyysalue on laaja ja kannankehitys vakaa, eikä sen uskota olevan vaarallisen vähälukuinen.


title: Renato Castellani

text: Renato Castellani (4. syyskuuta 1913 Varigotti, Finale Ligure – 28. joulukuuta 1985 Rooma) oli italialainen elokuvaohjaaja ja käsikirjoittaja. Hänet tunnetaan elokuvan muotokieltä korostavan ”kalligrafisen” tyylin edustajana.


title: Renato Castellani

text: Castellani kasvoi Argentiinassa ja opiskeli arkkitehtuuria Milanon polyteknisessä instituutissa. Vuonna 1936 hän palveli upseerina Afrikassa, jossa hän tutustui elokuvaohjaaja Mario Cameriniin. Palattuaan Italiaan Castellani työskenteli käsikirjoittajana ja apulaisohjaajana muun muassa Camerinin ja Alessandro Blasettin kanssa. Hänen ensimmäinen ohjaustyönsä oli Aleksandr Puškinin novelliin perustuva "Un colpo di pistola" (”Laukaus”, 1942).


title: Renato Castellani

text: Toisen maailmansodan jälkeen Castellani kuvasi joukon neorealistisia elokuvia kuten "Rooman auringon alla" ("Sotto il sole di Roma", 1948) ja kuuluisimman elokuvansa "Kahdella pennillä toiveita" ("Due soldi di speranza", 1952). Jälkimmäinen voitti Nastro d’argenton ja Cannesin elokuvajuhlien palkinnon. Vuonna 1954 kuvattu Romeon ja Julian versio sai Venetsian elokuvajuhlien kultaisen leijonan. Elokuvissaan "Helvetti on irti" ("Nella città l’inferno", 1958) ja "Il brigante" (”Ryöväri”, 1961) Castellani kuvasi kriittisesti italialaista yhteiskuntaa.


title: Renato Castellani

text: Castellanin viimeinen ohjaustyö valkokankaalle oli "Una breve stagione" (”Lyhyt kausi”, 1969). Sen jälkeen hän työskenteli televisiossa, jossa hän teki muun muassa suositun sarjan Leonardo da Vincin elämästä.


title: Kultarintabulbuli

text: Kultarintabulbuli ("Phyllastrephus xavieri") on bulbulien heimoon kuuluva varpuslintu.


title: Kultarintabulbuli

text: Kultarintabulbulia tavataan Kamerunissa, Keski-Afrikassa, Kongossa, Kongon demokraattisessa tasavallassa, Päiväntasaajan Guineassa, Gabonissa, Nigeriassa, Tansaniassa ja Ugandassa. Sitä on kuvattu paikallisesti yleisestä harvinaiseksi. Se on luokiteltu elinvoimaiseksi, koska sen levinneisyysalue on laaja ja kannankehitys vakaa, eikä sen uskota olevan vaarallisen vähälukuinen.


title: Luigi Chiarini

text: Luigi Chiarini (20. kesäkuuta 1900 Rooma – 12. marraskuuta 1975 Rooma) oli italialainen elokuvateoreetikko, ohjaaja ja opettaja.


title: Luigi Chiarini

text: Huomattavana kulttuurihenkilönä tunnettu Chiarini nimitettiin Rooman Kokeellisen elokuvakeskuksen ensimmäiseksi johtajaksi vuonna 1935. Hän oli pitkään vastuussa keskuksen kehityksestä ja sen vuonna 1937 perustetusta lehdestä "Bianco e Nero". Vuosina 1952–1955 Chiarini työskenteli myös "Rivista del cinema italianon" toimittajana ja vuonna 1961 hänet nimitettiin Pisan yliopiston elokuvatutkimuksen professoriksi. Vuosina 1963–1968 hän toimi Venetsian elokuvajuhlien toimitusjohtajana.


title: Luigi Chiarini

text: Chiarini on kirjoittanut laajasti elokuvan teoriasta ja käytännöstä. Hänen johtoajatuksenaan on näkemys elokuvasta taiteena sekä teollisuutena. Chiarini on tuottanut harjoitustöitä elokuvakeskuksen opettajan Umberto Barbaron kanssa sekä myös ohjannut eräitä näytelmäelokuvia.


title: Lehväbulbuli

text: Lehväbulbuli ("Phyllastrephus poliocephalus") on bulbulien heimoon kuuluva varpuslintu.


title: Lehväbulbuli

text: Lehväbulbulia tavataan Nigerian itäosissa ja Kamerunin länsiosissa. Sopivissa elinympäristöissä se on yleinen. Laji on kuitenkin luokiteltu silmälläpidettäväksi, koska sen levinneisyysalue on pieni, ja koska laji on vähenemässä elinympäristöjen tuhoutumisen takia.


title: Lehväbulbuli

text: Lehväbulbuli elää vuoristojen sademetsissä. Sitä tavataan 500–1 800 tai joskus 2 000 metrin korkeudella merenpinnasta, ja se on yleisimmillään 1 200–1 800 metrin korkeudella.


title: Lehväbulbuli

text: Lehväbulbuli käyttää ravinnokseen hyönteisiä, joita se etsii keskikerroksista tai lehvästöstä. Kamerunissa tehtyjen havaintojen mukaan laji pesii marras-huhtikuussa.


title: Mustalakkibulbuli

text: Mustalakkibulbuli ("Phyllastrephus lorenzi") on bulbulien heimoon kuuluva varpuslintu. Sitä pidetään joskus sieppobulbulin alalajina. Mustalakkibulbulia tavataan Kongon demokraattisen tasavallan koillis- ja itäosissa.


title: Oksana Kalašnikova

text: Oksana Kalašnikova (s. 5. syyskuuta 1990 Tbilisi) on georgialainen tennispelaaja. Parhaimmillaan hän on ollut kaksinpelissä WTA-listan sijalla 156 kesäkuussa 2010 ja nelinpelissä sijalla 47 syyskuussa 2013. Hän on voittanut urallaan yhden WTA-turnauksen nelinpelissä.


title: Oksana Kalašnikova

text: Junioriurallaan Kalašnikova oli parhaimmillaan maailmanlistan sijalla 11 syyskuussa 2007.


title: A Greater Fire

text: A Greater Fire on suomalaisen ska/reggae-yhtyeen The Capital Beatin debyyttialbumi. Sen julkaisi Stupido Records 23. syyskuuta 2009. Levy sai kriitikoilta pääosin positiivisen vastaanoton ja myös kuluttajat löysivät albumin nostaen sen viikolla 40/2009 Suomen virallisen albumilistan sijalle 17.


title: Nigerinbulbuli

text: Nigerinbulbuli ("Phyllastrephus baumanni") on bulbulien heimoon kuuluva varpuslintu.


title: Nigerinbulbuli

text: Nigerinbulbulia tavataan Norsunluurannikolla, Ghanassa, Guineassa, Liberiassa, Nigeriassa, Sierra Leonessa ja Togossa. Laji oli aiemmin huonosti tunnettu, mutta nykyisin se tunnetaan paremmin. Sen on kuitenkin kuvattu olevan harvinainen. Se on kuitenkin luokiteltu elinvoimaiseksi, koska sen kannankehitys on vakaa, eikä lajin uskota olevan vaarallisen vähälukuinen.


title: Nigerinbulbuli

text: Nigerinbulbuli elää metsissä 500–1 100 metrin korkeudella merenpinnasta.


title: Pikkuviherbulbuli

text: Pikkuviherbulbuli ("Phyllastrephus debilis") on bulbulien heimoon kuuluva varpuslintu.


title: Pikkuviherbulbuli

text: Pikkuviherbulbulia tavataan Keniassa, Mosambikissa, Tansaniassa ja Zimbabwessa. Sen on kuvattu olevan yleinen, vaikkakin se on vähenemässä. Vähenemisen ei kuitenkaan vielä uskota vaarantavan lajia, joten se on luokiteltu elinvoimaiseksi.


title: Oliver Bjorkstrand

text: Oliver Bjorkstrand (s. 10. huhtikuuta 1995 Herning, Tanska) on tanskalainen jääkiekkoilija, joka pelaa NHL-joukkue Columbus Blue Jacketsin organisaatiossa. Bjorkstrand on pelipaikaltaan oikea laitahyökkääjä. Hän laukoo oikealta.


title: Oliver Bjorkstrand

text: Bjorkstrand on kotikaupunkinsa joukkueen Herning IK:n kasvatti. Hän voitti kaudella 2010–2011 Tanskan U17-juniorisarjan pistepörssin tehoilla 28+26=54 ja valittiin sarjan parhaaksi hyökkääjäksi. Bjorkstrand debytoi samalla kaudella myös miesten peleissä pelattuaan yhden playoff-ottelun Herningin kakkosjoukkueessa Tanskan I-divisioonassa. Kaudella 2011–2012 hän nousi Herning Blue Foxin AL-Bank Ligaen -joukkueeseen, jossa tulokaskausi toi 36 runkosarjaottelussa tehot 13+13=26. Bjorkstrand oli joukkueen toiseksi paras maalintekijä Antti Höllin ja Marty Guerinin kanssa. Hän voitti kauden päätteeksi Tanskan-mestaruuden ja palkittiin AL-Bank Ligaen vuoden tulokkaana. Bjorkstrand valittiin myös Danish Cupin parhaaksi pelaajaksi. Hän edusti Blue Foxia kauden aikana myös Continental Cupissa.


title: Oliver Bjorkstrand

text: WHL-joukkue Portland Winterhawks varasi Bjorkstrandin 26. pelaajana . Hän siirtyi joukkueeseen kaudeksi 2012–2013, joka toi Bjorkstrandille 65 runkosarjaottelussa tehot 31+32=63 sekä 21 playoff-ottelussa tehot 8+11=19. Hän voitti WHL:n runkosarjan tulokkaiden piste- ja maalipörssin. Bjorkstrand pelasi myös CHL Top Prospects Gamessa. Hän voitti kauden päätteeksi WHL:n mestaruuden.


title: Oliver Bjorkstrand

text: Columbus Blue Jackets varasi Bjorkstrandin kolmannella kierroksella 89. pelaajana . Kaudella 2013–2014 hän oli Winterhawksin paras maalintekijä ja toiseksi paras pistemies Nicolas Petanin jälkeen tehoilla 50+59=109. Bjorkstrand jakoi koko WHL:n maalipörssin toisen sijan Moose Jaw Warriorsia ja Prince George Cougarsia edustaneen Todd Fiddlerin kanssa ja sijoittui pistepörssissä kolmanneksi. Hän myös voitti koko kevään 2014 pudotuspelien maalipörssin ja jakoi pistepörssin voiton joukkuetoverinsa Brendan Leipsicin kanssa tehoilla 16+17=33. Bjorkstrand eteni Winterhawksin kanssa aina WHL:n finaaleihin, jotka vei kuitenkin Edmonton Oil Kings otteluvoitoin 4–3. Hänet valittiin kauden päätteeksi liigan läntisen konferenssin ensimmäiseen tähdistökentälliseen.


title: Oliver Bjorkstrand

text: Joulukuussa 2013 Bjorkstrand teki kolmivuotisen tulokassopimuksen Columbus Blue Jacketsin kanssa. Seura siirsi hänet kuitenkin vielä syksyn 2014 harjoitusleirin päätteeksi Winterhawksin vahvuuteen kaudeksi 2014–2015. Bjorkstrand nousi joukkueen varakapteeniksi. Hän voitti tehoilla 63+55=118 koko WHL:n piste- ja maalipörssin. Ennen Bjorkstrandia eurooppalaisista WHL:n pistepörssin on onnistunut voittamaan vain tšekkiläinen Pavel Brendl kaudella 1998–1999. Hänet palkittiin pistepörssivoitostaan Bob Clarke Trophylla. Bjorkstrand voitti myös WHL:n tehotilaston lukemalla +60 ja palkittiin WHL Plus-Minus Awardilla. Hän jakoi myös 13 osumallaan kevään 2015 pudotuspelien maalipörssin voiton Calgary Hitmenin Adam Tambellinin ja Kelowna Rocketsin Rourke Chartierin kanssa. Bjorkstrand palkittiin kauden päätteeksi koko WHL:n vuoden pelaajana Four Broncos Memorial Trophylla ja valittiin läntisen konferenssin ensimmäiseen tähdistökentälliseen.


title: Oliver Bjorkstrand

text: Kauden 2015–2016 Bjorkstrand aloitti AHL-joukkue Lake Erie Monstersissa. Hänen tulokaskautensa toi 51 runkosarjaottelussa tehot 17+12=29 ja 17 playoff-ottelussa tehot 10+6=16. Bjorkstrand oli runkosarjassa joukkueen kolmanneksi paras maalintekijä. Hän voitti koko pudotuspelien maalipörssin ja tulokkaiden pistepörssin sekä jakoi pistepörssin voiton joukkuetoverinsa Lukáš Sedlákin kanssa. Bjorkstrand voitti kauden päätteeksi Calder Cupin ja hänet palkittiin AHL:n pudotuspelien arvokkaimpana pelaajana Jack A. Butterfield Trophylla. Bjorkstrand debytoi kauden aikana myös Blue Jacketsin NHL-joukkueessa, jossa hän pelasi 12 runkosarjaottelua tehopistein 4+4=8. Bjorkstrand teki NHL-debyyttinsä 17. maaliskuuta 2016 Detroit Red Wingsia vastaan. Hän sai ottelussa jääaikaa 16.02 minuuttia. Seuraavassa ottelussa 19. maaliskuuta 2016 Bjorkstrand avasi maalitilinsä NHL:ssä heti kahdella maalilla, jotka hän teki New Jersey Devilsin Yann Danisin taakse. Bjorkstrand valittiin ottelun ykköstähdeksi.


title: Oliver Bjorkstrand

text: Bjorkstrand otti paikkansa Blue Jacketsin kauden 2016–2017 avauskokoonpanosta, mutta kolmen ottelun jälkeen hänet lähetettiin AHL-joukkue Cleveland Monstersiin (ent. Lake Erie Monsters). Bjorkstrand pelasi siellä reilut puolet kaudestaan ja oli joukkueen kolmanneksi paras maalintekijä 14 osumallaan. Blue Jacketsin NHL-joukkueessa hän pelasi 26 runkosarjaottelua tehopistein 6+7=13 ja viisi playoff-ottelua tehden yhden syöttöpisteen.


title: Oliver Bjorkstrand

text: Bjorkstrand edusti Tanskaa MM-kilpailuissa vuonna 2015 sekä Pyeongchangin olympiakisojen 2018 karsinnoissa. Hän pelasi myös alle 20-vuotiaiden MM-kilpailuissa vuosina 2012, 2013, 2014 ja 2015. Tanska putosi ensimmäisen turnauksen päätteeksi IA-divisioonaan. Bjorkstrand oli vuoden 2013 turnauksessa tehoilla 5+3=8 joukkueen paras maalintekijä sekä jakoi Tanskan sisäisen pistepörssin voiton Sebastian Ehlersin ja Thomas Spellingin kanssa. Turnaus päättyi pronssiin. Vuoden 2014 turnauksessa Bjorkstrand toimi Tanskan varakapteenina ja jakoi joukkueen sisäisen maalipörssin voiton Matthias Asperupin kanssa. Hänet palkittiin koko IA-divisioonan turnauksen parhaana hyökkääjänä. Turnaus päättyi kultaan ja sarjanousuun seuraavaksi vuodeksi pääsarjaan. Vuoden 2015 turnauksessa Bjorkstrand oli Tanskan paras pistemies ja maalintekijä tehoilla 4+1=5. Valmennus valitsi hänet joukkueensa turnauksen yhdeksi kolmesta parhaasta pelaajasta.


title: Oliver Bjorkstrand

text: Bjorkstrand pelasi myös alle 18-vuotiaiden MM-kilpailuissa vuonna 2012, jolloin hän oli neljällä osumallaan Tanskan paras maalintekijä Kristoffer Lauridsenin kanssa. Bjorkstrand toimi Tanskan varakapteenina ja valmennus valitsi hänet joukkueensa turnauksen yhdeksi kolmesta parhaasta pelaajasta. Bjorkstrand pelasi myös World Junior A Challengessa vuonna 2014, jolloin hän voitti hopeaa.


title: Oliver Bjorkstrand

text: Bjorkstrandin isoveli Patrick on Tanskan maajoukkuepelaaja, joka edustaa nykyään SM-liigajoukkue KooKoota. Veljesten yhdysvaltalainen isä Todd Bjorkstrand on entinen hyökkääjä, joka on sittemmin valmentanut Tanskassa ja Itävallassa.


title: Ruskopääbulbuli

text: Ruskopääbulbuli ("Phyllastrephus strepitans") on bulbulien heimoon kuuluva varpuslintu.


title: Ruskopääbulbuli

text: Ruskopääbulbulia tavataan Etiopiassa, Keniassa, Somaliassa, Etelä-Sudanissa, Sudanissa, Tansaniassa ja Ugandassa. Sitä on kuvattu yleisestä paikallisesti runsaaksi, vaikkakin sen kannankehitys on laskeva. Vähenemisen ei kuitenkaan vielä uskota vaarantavan lajia, joten se on luokiteltu elinvoimaiseksi.


title: Eysink

text: Eysink oli hollantilainen automerkki, jota valmistettiin 1899-1920. Eysink oli kuitenkin tunnetumpi moottoripyörien valmistaja; niiden valmistui päättyi vuonna 1956. Vuonna 1897 Eysinkin veljekset Amersfoortissa valmistivat auton, jossa oli saksalainen Benz-moottori. Perustettuaan oman tehtaan Eysinkin veljekset valmistivat yksi- ja kaksisylinterisiä kardaanivetoisia autoja; jälkimmäisen teho oli 12 hv eli 8,8 kW .


title: Eysink

text: Myöhemmin Eysink valmisti myös nelisylinterisiä (teholtaan 30 hv eli 22 kW) ja kuusisylinterisiä (40 hv eli 29 kW) autoja. Pikkuauto Bébén tuotanto alkoi 1912 ja loppui 1912. Parhaimmillaan Eysink valmisti 50 autoa vuodessa ja kaikkiaan 400 autoa.


title: Eysink

text: Cars: Cars Collection, Suuri Tietokirja Autoista, osa 12, 1987


title: Rusobulbuli

text: Rusobulbuli ("Phyllastrephus fischeri") on bulbulien heimoon kuuluva varpuslintu.


title: Rusobulbuli

text: Rusobulbulia tavataan Keniassa, Mosambikissa, Somaliassa ja Tansaniassa. Sen on kuvattu olevan yleinen ja runsas suurimmassa osassa levinneisyysaluettaan. Sen kannankehitys on kuitenkin laskeva, ja se on mahdollisesti hävinnyt Somaliasta kokonaan. Vähenemisen ei kuitenkaan vielä uskota vaarantavan lajia, joten se on luokiteltu elinvoimaiseksi.


title: Dream Theater (albumi)

text: Dream Theater on yhdysvaltalaisen Dream Theater -yhtyeen albumi, joka julkaistiin 24. syyskuuta 2013. Se on järjestyksessään yhtyeen 12. studioalbumi.


title: Dream Theater (albumi)

text: Albumi debytoi Suomen virallisen listan toisella sijalla.


title: Sieppobulbuli

text: Sieppobulbuli ("Phyllastrephus icterinus") on bulbulien heimoon kuuluva varpuslintu.


title: Sieppobulbuli

text: Sieppobulbulia tavataan laajalla alueella Afrikan länsi- ja keskiosissa. Lajia on kuvattu yleisestä runsaslukuiseksi, ja sen kannankehitys on vakaa. Se on luokiteltu elinvoimaiseksi.


title: Sieppobulbuli

text: Sieppobulbuli elää metsissä 700–1 800 metrin korkeudella merenpinnasta. Se elää pienissä parvissa, joissa voi olla myös muita lintulajeja.


title: Irina Burjatšok

text: Irina Burjatšok (s. 5. heinäkuuta 1986) on ukrainalainen tennispelaaja. Parhaimmillaan hän on ollut kaksinpelissä WTA-listan sijalla 183 kesäkuussa 2010 ja nelinpelissä sijalla 66 maaliskuussa 2014. Hän on voittanut urallaan kaksi WTA-turnausta nelinpelissä.


title: Suomupääbulbuli

text: Suomupääbulbuli ("Phyllastrephus albigularis") on bulbulien heimoon kuuluva varpuslintu.


title: Suomupääbulbuli

text: Suomupääbulbulia tavataan laajalla alueella Afrikan länsi- ja keskiosissa. Lännessä sen levinneisyysalue yltää Senegaliin, idässä Etelä-Sudaniin ja Ugandaan ja etelässä Angolaan. Lajin on kuvattu olevan yleinen ja runsaslukuinen levinneisyysalueensa joissain osissa, ja harvinainen toisilla alueilla. Sen kannankehitys on vakaa, ja se on luokiteltu elinvoimaiseksi.


title: Eric-Campbell

text: Eric-Campbell oli brittiläinen vuosina 1919-1926 valmistettu automerkki. Eric-Campbell-merkin ensimmäinen auto oli kevyt urheiluauto, jossa oli 1,5 litran Coventry-Simplex-moottori ja 105 km/t huippunopeus. 1920-luvulla Eric-Campbell valmisti perinteisiä autoja, joissa oli 13 hv eli 10 kilowatin Anzani-moottori.


title: Eric-Campbell


title: Tikkabulbuli

text: Tikkabulbuli ("Phyllastrephus flavostriatus") on bulbulien heimoon kuuluva varpuslintu.


title: Tikkabulbuli

text: Tikkabulbulia tavataan Afrikan itä- ja kaakkoisosissa. Etelässä sen levinneisyysalue ulottuu Etelä-Afrikan tasvaltaan ja pohjoisessa Ugandaan. Sen on kuvattu olevan yleinen tai paikallisesti runsaslukuinen, ja sen kannankehitys on vakaa. Laji on luokiteltu elinvoimaiseksi.


title: Tikkabulbuli

text: Tikkabulbuli elää metsissä merenpinnan tasosta 3 000 metrin korkeuteen asti. Se käyttää ravinnokseen pääasiassa kovakuoriaisia, mutta myös hedelmiä. Se etsii ravintonsa metsän keski- ja yläkerroksista. Tikkabulbuli on äänekäs ja silmiinpistävä laji, joka liikkuu usein pienissä parvissa tai useiden lajien muodostamissa sekaparvissa.


title: Spirit (Reckless Loven albumi)

text: Spirit on Reckless Love-yhtyeen kolmas albumi, joka julkaistiin 30. elokuuta 2013. Se debytoi Suomen virallisen listan kolmannella sijalla.


title: Spirit (Reckless Loven albumi)

text: Ensimmäinen singlelohkaisu, ”Night On Fire”, julkaistiin 26. huhtikuuta 2013. Toiseksi singleksi valittu albumin 10. kappale ”So Happy I Could Die” julkaistiin 23. elokuuta 2013 saman aikaisesti kappaleen musiikkivideon kanssa.


title: Spirit (Reckless Loven albumi)

text: Spinefarm Records julkaisi albumin Englannissa 2. syyskuuta 2013. Julkaisussa on mukana bonuskappaleena ”Die Hard”-kappale.


title: Vaaleaviherbulbuli

text: Vaaleaviherbulbuli ("Phyllastrephus fulviventris") on bulbulien heimoon kuuluva varpuslintu.


title: Vaaleaviherbulbuli

text: Vaaleaviherbulbulia tavataan Angolassa, Kongon demokraattisessa tasavallassa ja Gabonissa. Lajin ei ole kuvattu olevan harvinainen, mutta sen runsaus on epäselvä. Kuitenkin sen kannankehitys on vakaa, ja se on luokiteltu elinvoimaiseksi.


title: Anthony Guttig

text: Anthony Guttig (s. 30. lokakuuta 1988 Dijon, Ranska) on ranskalainen jääkiekkoilija, joka pelaa kotimaassaan Ligue Magnusin Ducs de Dijonissa. Hän on pelipaikaltaan laitahyökkääjä, mutta osaa pelata myös keskellä. Guttig on pelannut urallaan myös Ruotsissa ja Suomessa.


title: Anthony Guttig

text: Guttig on Ducs de Dijonin kasvatti, mutta hän pelasi myöhempinä juniorivuosinaan myös Phénix de Reimsissä. Guttig palasi Dijoniin kaudeksi 2006–2007, jolloin hän pelasi tulokaskautensa Ligue Magnusissa tehden 26 runkosarjaottelussa tehot 1+2=3 sekä seitsemässä playoff-ottelussa kaksi syöttöpistettä. Kaudella 2008–2009 Guttig oli Dijonin kolmanneksi paras pistemies tehoilla 10+12=22. Hänet palkittiin kauden päätteeksi Ligue Magnusin kauden parhaana nuorena pelaajana Trophée Jean-Pierre Graffilla.


title: Anthony Guttig

text: Kaudella 2009–2010 Guttig nousi Dijonin kapteenistoon. Kaudella 2011–2012 hän teki Ligue Magnusin yhden kauden piste-ennätyksensä tehoilla 22+19=41, joilla Guttig oli joukkueen toiseksi paras maalintekijä ja kolmanneksi paras pistemies. Hän sijoittui koko sarjan maalipörssissä toiseksi edellään vain joukkuetoveri Yanick Riendeau sekä pistepörssissä kuudenneksi. Guttig palkittiin kauden päätteeksi Ligue Magnusin parhaana ranskalaispelaajana Trophée Albert Hasslerilla. Hän voitti myös French Cupin.


title: Anthony Guttig

text: Kaudeksi 2012–2013 Guttig siirtyi Ruotsin toiseksi korkeimmalle sarjatasolla HockeyAllsvenskanin Mora IK:hon. Hän pelasi joukkueessa 19 ottelua tehden vain tehot 2+2=4 ja edusti myös kolmen ottelun verran Moran J20-joukkuetta. Marraskuussa 2012 Guttig jätti Moran ja siirtyi sarjatasoa alemmas Ruotsin I-divisioonan Tranås AIF:ään. Kaudeksi 2013–2014 hän haki try-outin kautta paikkaa Mestis-joukkue Kajaanin Hokista. Guttig sai noin viikon mittaisen koejakson päätteeksi sopimuksen joukkueeseen. Hän oli tehoilla 20+32=52 Hokin toiseksi paras pistemies Teemu Virtalan jälkeen ja jakoi koko Mestiksen pistepörssin seitsemännen sijan TuTon Tuukka Pulliaisen kanssa. Guttig oli joukkueen paras pistemies, maalintekijä ja syöttäjä myös kevään 2014 pudotuspeleissä tehoilla 5+9=14.


title: Anthony Guttig

text: Guttig siirtyi kaudeksi 2014–2015 vuoden mittaisella sopimuksella Mikkelin Jukureihin. Hän oli joukkueen toiseksi paras pistemies Oula Palveen jälkeen tehoilla 13+29=42, joilla Guttig jakoi Mestiksen pistepörssin yhdeksännen sijan JYP-Akatemian Samu Markkulan kanssa. Kevään 2015 pudotuspeleissä hän oli Jukureiden paras pistemies ja syöttäjä tehoilla 6+8=14. Guttig jakoi myös koko Mestiksen pudotuspelien maalipörssin voiton kolmen muun pelaajan kanssa kanssa. Hän voitti kauden päätteeksi Mestiksen-mestaruuden ja palkittiin pudotuspelien parhaana pelaajana Håkan Hjerpe -palkinnolla.


title: Anthony Guttig

text: Kaudeksi 2015–2016 Guttig siirtyi 1+1-vuotisella sopimuksella SM-liigan nousijajoukkue KooKoohon. Hän pelasi kauden aikana pitkälti loukkaantumisten vuoksi vain 36 runkosarjaottelua tehden niissä tehot 3+5=8. Joulukuussa 2016 Guttig palasi loppukauden 2016–2017 kattavalla sopimuksella kotimaahansa Ducs de Dijonin riveihin.


title: Anthony Guttig

text: Guttig edusti Ranskaa MM-kilpailuissa vuosina 2012, 2013, 2014 ja 2015. Hän pelasi myös alle 20-vuotiaiden I-divisioonan MM-kilpailuissa vuonna 2008.


title: Kristers Gudļevskis

text: Kristers Gudļevskis (s. 31. heinäkuuta 1992 Aizkraukle, Latvia) on latvialainen jääkiekkomaalivahti, joka pelaa NHL-joukkue New York Islandersin organisaatiossa. Hän pelaa enimmäkseen sen farmijoukkue Bridgeport Sound Tigersissä, AHL:ssä.


title: Kristers Gudļevskis

text: Gudļevskis on LB/Riian kasvatti. Hän debytoi miesten peleissä kuitenkin Latvian pääsarjajoukkue HK Ogressa sekä Valko-Venäjän toiseksi korkeimmalla sarjatasolla Vyšeišaja ligassa latvialaisessa Ozolnieki/Juniorsissa kaudella 2009–2010. Dinamo Riika varasi Gudļevskisin 147. pelaajana .


title: Kristers Gudļevskis

text: Kaudella 2010–2011 Gudļevskis kuului Dinamo Riian sopimuspelaajiin, mutta ei päässyt pelaamaan vielä otteluakaan. Hän torjui kautensa Venäjän nuorten sarjaa, MHL:ää HK Riiassa ja pelasi kauden aikana myös MHL:n tähdistöottelussa. Gudļevskis pelasi joukkueessa myös pääosin kaksi seuraavaa kautta. Kaudella 2012–2013 hän debytoi Dinamo Riian KHL-joukkueessa. Gudļevskis teki KHL-debyyttinsä 5. lokakuuta 2012 Vitjaz Tšehovia vastaan, jolloin hän korvasi Mikael Tellqvistin toisella erätauolla 0–0-tilanteessa. Ottelu päättyi Dinamon 2–1-jatkoaikavoittoon. Gudļevskis pelasi kauden aikana myös yhden kokonaisen KHL-ottelun, mutta Dinamon ja HK Riian lisäksi hän edusti muutaman ottelun verran HK Juniors Riikaa Venäjän nuorten B-sarjassa sekä Latvian pääsarjan pudotuspeleissä. Heinäkuussa 2013 Gudļevskisin sopimus Dinamon kanssa purettiin.


title: Kristers Gudļevskis

text: Tampa Bay Lightning varasi Gudļevskisin viidennellä kierroksella 124. pelaajana . Hän teki joukkueen kanssa kolmivuotisen tulokassopimuksen saman vuoden elokuussa. Gudļevskis aloitti kauden 2013–2014 ECHL-joukkue Florida Everbladesissa. Lokakuussa 2013 hänet nostettiin AHL-joukkue Syracuse Crunchiin paikkaamaan Riku Heleniuksen loukkaantumista. Gudļevskis torjui AHL-debyytissään 26. lokakuuta 2013 Bridgeport Sound Tigersia vastaan heti 5–0-nollapelin. Neljän siellä pelatun ottelun jälkeen hänet lähetettiin kuitenkin takaisin Everbladesiin. Noustuaan joulukuussa takaisin Crunchiin Gudļevskis vakiinnutti lopulta paikkansa AHL:ssä. Hän pelasi kauden aikana liigassa yhteensä 34 runkosarjaottelua torjuen 18 voittoa ja viisi nollapeliä. Gudļevskis valittiin 15. tammikuuta 2014 AHL:n viikon pelaajaksi. Hän pelasi kauden aikana myös Lightningin NHL-joukkueessa yhden runkosarja- ja kaksi playoff-ottelua. Gudļevskis teki NHL-debyyttinsä runkosarjan toiseksi viimeisellä kierroksella 11. huhtikuuta 2014 Columbus Blue Jacketsia vastaan. Hän torjui Lightningille 3–2-voiton ja sai ottelussa 38 torjuntaa. Gudļevskis palkittiin ottelun ykköstähtipelaajana.


title: Kristers Gudļevskis

text: Gudļevskis edusti Latviaa Sotšin olympiakisoissa 2014 sekä MM-kilpailuissa vuosina 2013 ja 2014. Hän nousi vuoden 2013 turnauksessa Edgars Masaļskisin loukkaannuttua joukkueen ykkösmaalivahdiksi. Gudļevskis torjui MM-debyytissään 9. toukokuuta 2013 3–5-voiton Slovakiasta. Seuraavan 11. toukokuuta Saksaa vastaan pelatun ottelun päätteeksi hänet palkittiin Latvian ottelun parhaana pelaajana. Gudļevskis palkittiin turnauksen päätteeksi Latvian top-3-pelaajana.


title: Kristers Gudļevskis

text: Gudļevskis pelasi myös alle 20-vuotiaiden MM-kilpailuissa vuosina 2011 ja 2012. Vuoden 2011 turnauksessa hän toimi Latvian kakkosmaalivahtina Jānis Kalniņšille. Joukkue pelasi I-divisioonassa, jonka A-lohkon kultaa Latvia voitti ja nousi pääsarjaan. Vuoden 2012 turnauksessa Gudļevskis toimi joukkueen ykkösmaalivahtina ja palkittiin Latvian top-3-pelaajana. Joukkue putosi kuitenkin turnauksen päätteeksi takaisin I-divisioonaan. Gudļevskis pelasi myös alle 18-vuotiaiden I-divisioonan MM-kilpailuissa vuonna 2010.


title: Hurrikaani Baker

text: Hurrikaani Baker oli vuoden 1950 Atlantin hurrikaanikauden toinen trooppinen myrsky. Se syntyi Leewardsaarten itäpuolella ja voimistui hurrikaaniksi 20. elokuuta jolloin se ylitti Antiguan. Sieltä Baker jatkoi matkaana pohjoisluoteeseen ja heikkeni, niin että Puerto Ricossa se oli enää trooppinen myrsky. Ylitettyään Kuuban 25. elokuuta se voimistui uudelleen ja saavutti jälleen hurrikaanin voiman Meksikonlahdella. Voimakkaimmillaan se oli Alabaman eteläpuolella mutta heikkeni ennen rantautumistaan Alabamaan.


title: Hurrikaani Baker

text: Bakerin sateet aiheuttivat satovahinkoja Alabamassa ja Floridassa. Hurrikaaniin havaittiin liittyneen kaksi tornadoa, jotka tuhosivat kiinteistöjä. Puuskaisia tuulia koettiin sisämaassakin, ja Birminghamissa yksi ihminen sai surmansa ja kaksi loukkaantui jäätyään myrskyn irroittaman virtajohdon alle.


title: Robert Erik Lagus

text: Robert Erik Lagus (12. toukokuuta 1827 Turku – 25. helmikuuta 1863 Montpellier, Ranska) oli suomalainen juristi.


title: Robert Erik Lagus

text: Laguksen vanhemmat olivat professori Wilhelm Gabriel Lagus ja Hedvig Maria af Tengström. Hän kävi Porvoon lukiota ja pääsi ylioppilaaksi 1845. Lagus opiskeli Helsingin yliopistossa valmistuen filosofian kandidaatiksi ja maisteriksi 1850, lisensiaatiksi 1852 ja tohtoriksi 1853. Toimittuaan lyhyen aikaa opettajana hän ryhtyi opiskelemaan oikeustiedettä ja valmistui molempien oikeuksien kandidaatiksi 1855. Lagus auskultoi Turun hovioikeudessa ja sai varatuomarin arvon 1857. Hän valmistui sitten molemoien oikeuksien lisensiaatiksi 1859 ja tohtoriksi 1860. Lagus toimi vuodesta 1860 Helsingin yliopiston siviilioikeuden ja roomalaisen oikeuden dosenttina.


title: Robert Erik Lagus

text: Vuonna 1862 Lagus lähti opintomatkalle Ranskaan. Hän kuoli matkan aikana helmikuussa 1863 Montpellier’ssa.


title: EDM

text: EDM voi tarkoittaa seuraavia:


title: Tangutit

text: Tangutit ("Tangyud") ovat tiibetiläissukuinen kansa, joka oli lähtöisin 200-luvulta nykyisen Qinghain maakunnan alueelta Kiinasta. Heidän valtakuntansa tunnetaan yleisesti nimellä Läntinen Xia (Xixia, 1038 - 1227), joka hallitsi nykyisten Gansun, Shaanxin ja Ningxian maakuntien alueita.


title: Demagnetointi

text: Demagnetointi on magneettisuuden poistamista eli magneettisen kappaleen muuttamista ei-magneettiseksi. Demagnetisoinnin voi suorittaa esimerkiksi kuumentamalla haluttua kappaletta tai toisen magneettikentän avulla.


title: Demagnetointi

text: Demagnetointia voidaan käyttää tiedon hävittämiseen magneettinauhoilta.


title: Luka Gračnar

text: Luka Gračnar (s. 31. lokakuuta 1993 Jesenice, Slovenia) on slovenialainen jääkiekkomaalivahti, joka pelaa Itävallan Erste Bank Eishockey Ligan EC Salzburgissa.


title: Luka Gračnar

text: Gračnar on HD Jesenice mladin kasvatti. Hän pelasi joukkueessa neljä miesten peliä Slovenian pääsarjassa jo 14-vuotiaana kaudella 2007–2008. Kaudella 2009–2010 16-vuotias Gračnar kantoi joukkueen torjuntavastuun Slohokej Ligassa sekä Slovenian pääsarjan kevään peleissä.


title: Luka Gračnar

text: Kaudeksi 2010–2011 Gračnar siirtyi Itävallan Erste Bank Eishockey Ligan EC Salzburgiin. Hän pelasi pääosan kaudestaan sen A-nuorissa. Gračnar pelasi EBEL:ssä kolme ottelua ja vahvisti myös Salzburgin kakkosjoukkuetta Eishockey-Nationalligassa kuudessa runkosarja- ja kahdessa playoff-ottelussa. Kauden 2011–2012 hän vietti kokonaan Salzburgin junioreissa.


title: Luka Gračnar

text: Gračnar lähti kauteen 2012–2013 Salzburgin kolmosmaalivahtina edellään kokeneet Alex Auld ja Bernd Brückler. Hän nousi kuitenkin kovalla työnteolla Auldin ohi joukkueen maalivahtihierarkiassa ja pelasi runkosarjan aikana kaikkiaan 27 ottelua. Gračnar jakoi kevään 2013 pudotuspeleissä torjuntavastuun Brücklerin kanssa, jota tasaisempia otteita hän esitti. Salzburg eteni välieriin saakka. Maaliskuussa 2013 Gračnar teki kolmivuotisen jatkosopimuksen joukkueen kanssa.


title: Luka Gračnar

text: Kaudella 2013–2014 Gračnar toimi Salzburgin pääasiallisena ykkösmaalivahtina. Hänellä oli liigan paras päästettyjen maalien keskiarvo (1.97).


title: Luka Gračnar

text: Gračnar edusti Sloveniaa Sotšin olympiakisoissa 2014 sekä niiden karsinnoissa. Hän toimi molemmissa turnauksissa pääasiassa joukkueen kakkosmaalivahtina Robert Kristanille ja torjui yhden ottelun. Karsinnoissa Gračnar torjui Slovenian maalilla viimeisessä ottelussa 10. helmikuuta 2013 Vojensissa Ukrainaa vastaan. Hänet vaihdettiin Slovenian maalille kolmanteen erään joukkueen johdettua ottelua 0–5. Ottelu päättyi lopulta Slovenian 1–6-voittoon ja joukkue eteni varsinaiseen olympiaturnaukseen.


title: Luka Gračnar

text: Gračnar pelasi myös MM-kilpailuissa vuonna 2013 ja 2014. Vuoden 2013 A-sarjan turnauksessa hän pelasi alkulohkon kaksi viimeistä ottelua. Gračnar valittiin 11. toukokuuta 2013 Ruotsia vastaan pelatun MM-debyyttinsä päätteeksi Slovenian ottelun parhaaksi pelaajaksi. Slovenia hävisi ottelun 2–0. Joukkue putosi IA-divisioonaan vuoden 2014 turnaukseen, joka puolestaan päättyi taas kultaan. Gračnarilla oli kisojen paras torjuntaprosentti (96%) ja päästettyjen maalien keskiarvo (1.00). Hänet valittiin turnauksen arvokkaimmaksi pelaajaksi, tähdistökentälliseen ja Slovenian parhaaksi pelaajaksi.


title: Luka Gračnar

text: Gračnar pelasi myös alle 20-vuotiaiden I-divisioonan MM-kilpailuissa vuosina 2010 ja 2011 sekä IA-divisioonan MM-kilpailuissa vuosina 2012 ja 2013. Vuoden 2010 turnaus päättyi A-lohkon pronssiin ja vuoden 2011 turnaus B-lohkon hopeaan. Hänet valittiin jälkimmäisenä mainitussa turnauksessa parhaaksi maalivahdiksi. Gračnar palkittiin parhaana maalivahtina myös vuoden 2013 turnauksessa, jolloin hänet valittiin myös Slovenian parhaaksi pelaajaksi.


title: Luka Gračnar

text: Gračnar oli myös nostamassa Sloveniaa alle 18-vuotiaiden II-divisioonan MM-kilpailuista I-divisioonaan vuonna 2010, jolloin hän torjui B-lohkon kultaa. Vuoden 2011 turnaus sarjatasoa ylempänä päättyi B-lohkon hopeaan ja Gračnar palkittiin Slovenian parhaana pelaajana. Gračnar edusti Sloveniaa myös jääkiekon MM-kilpailuissa vuonna 2017.


title: Chen Ruolin

text: Chen Ruolin (kiin. 陳若琳; s. 12. joulukuuta 1992 Nantong, Kiina) on kiinalainen uimahyppääjä ja viisinkertainen olympiavoittaja. Chenistä tuli olympiakisojen kaksinkertainen mestari 15-vuotiaana, kun hän voitti kullan 10 metrin naisten kerroshypyissä sekä yksilö- että parikilpailussa, parinaan Wang Xin. Neljä vuotta myöhemmin Lontoossa hän toisti saman. Rion olympialaisissa 2016 hän voitti kultaa parikilpailussa parinaan Liu Huixia.


title: Chen Ruolin

text: Shanghaissa järjestetyissä uinnin MM-kilpailuissa 2011 Chen voitti jälleen kaksi kultaa 10 metrin kilpailuista, parinaan Wang Hao. Kaksoismestaruuden voittaneesta Chenistä tuli ensimmäinen kiinalainen naisuimahyppääjä, joka on onnistunut voittamaan kultaa kaikista kerroshypyistä olympialaisissa, maailmancupissa ja MM-kisoissa.


title: Chen Ruolin

text: kansainvälisen uimaliitto (FINA) on valinnut hänet vuoden naisuimahyppääjäksi 2010, jolloin palkinto jaettiin ensimmäistä kertaa.


title: Jukka-Pekka Kauhanen

text: Jukka-Pekka Kauhanen (s. 19. joulukuuta 1963 Iisalmi) on suomalainen raviohjastaja, -valmentaja ja hevoskasvattaja.


title: Jukka-Pekka Kauhanen

text: Hän on vuonna 1983 alkaneella urallaan ajanut yli 8 000 ravilähtöä ja saavuttanut niissä heinäkuun 2013 loppuun mennessä 1 034 voittoa. Uransa 1000. voiton Kauhanen ajoi Vieremällä juhannuksena 2012.


title: Jukka-Pekka Kauhanen

text: Valmentajana ja kasvattajana hänet tunnetaan erityisesti Kauhasen perheen omistaman Dahlia-tallin hevosista. Niistä tunnetuimmat ovat kolminkertainen ravikuningas Santeri Dahlia, sekä kansainvälisestikin menestyneet lämminveriset Jexpress Dahlia ja Josef Dahlia. Jexpress Dahlia voitti Jorma Kontion ajamana Euroopan raviliiton UET:n suurimman nelivuotiskilpailun UET Grand Prix'n vuonna 1992 kaikkien aikojen ensimmäisenä suomalaishevosena.


title: Jukka-Pekka Kauhanen

text: Jukka-Pekka Kauhanen on toiminut myös Suomen Ravivalmentajat ry:n puheenjohtajana.


title: Timo Wårell

text: Timo Wårell (os. Vainikainen, 1957 – 5. heinäkuuta 2010 Malaga) oli suomalainen terveysvalistaja ja AIDS-aktivisti.


title: Timo Wårell

text: Wårellilla todettiin HIV-tartunta vuonna 1990, jonka jälkeen hän tuli puolisonsa kanssa julkisuuteen ensimmäisinä HIV-tartunnan saaneina suomalaisina. Ravintola-alalla työskennellyt Wårell jäi sairauseläkkeelle vuotta myöhemmin ja aloitti valistustyön tuolloin vielä suhteellisen uudesta ja tuntemattomasta sairaudesta. Hän esiintyi puolisonsa kanssa lukuisissa televisio-ohjelmissa ja lehtihaastatteluissa sekä kiersi ympäri maata Aids-tukikeskuksen järjestämissä tilaisuuksissa.


title: Timo Wårell

text: Vuonna 1992 Wårell julkaisi kirjan "Aidsin kasvot – Timpan ja Joken tarina". Auroran sairaalan tukiyhdistys myönsi hänelle vuonna 1996 palkinnon HIV-potilaiden hyväksi tehdystä työstä.


title: Teuvo Jokela

text: Teuvo Jokela on suomalainen baritoni, joka on levyttänyt virsiä.


title: Stemma-Kuoro

text: Stemma-Kuoro on suomalainen Suomen Työväen Musiikkiliiton edustuskuoro.


title: Lippo Koivujuuri

text: Lippo Koivujuuri (3. heinäkuuta 1942 Helsinki – 13. syyskuuta 2000 Helsinki) oli suomalainen laulaja, jonka yksi tunnettu kappale on ”Asematunnelin Anneli”.


title: PewDiePie

text: Felix Arvid Ulf Kjellberg (s. 24. lokakuuta 1989 Göteborg, Ruotsi), tunnettu paremmin käyttäjänimellään PewDiePie, on ruotsalainen tubettaja, jolla on YouTuben tilatuin yksityinen kanava. Kjellberg tekee videonsa englanniksi. Hän on erikoistunut toimintavideopelien pelaamiseen, joskin nykyään hänen videorepertuaarinsa on laajentunut myös videopelien ulkopuolelle talk show-tyyppisempään sisältöön. Kjellbergin videoita on katsottu yli 20 miljardia kertaa.


title: PewDiePie

text: Felix Kjellberg syntyi ja kasvoi Ruotsin Göteborgissa. Hänen äitinsä on entinen KappAhlin tietohallintojohtaja Johanna Kjellberg.


title: PewDiePie

text: Kjellberg valmistui Göteborg Högre Samskolanista vuonna 2008. Hän jatkoi opiskelua Chalmersin teknillisessä korkeakoulussa, mutta keskeytti koulunkäynnin vuonna 2011 voidakseen keskittyä YouTube-uraansa.


title: PewDiePie

text: Kjellberg seurustelee italialaisen Marzia Bisogninin kanssa. Hän muutti Marzian luo Italiaan, mistä he muuttivat Brightoniin, Englantiin. Kjellberg meni Bisognin kanssa kihloihin huhtikuussa 2018.


title: PewDiePie

text: Vuonna 2016 "Time"-lehti valitsi Kjellbergin ”Maailman 100 vaikutusvaltaisimman ihmisen joukkoon”.


title: PewDiePie

text: Kjellberg on kertonut olevansa agnostikko-ateisti.


title: PewDiePie

text: Felix Kjellberg loi kanavansa YouTubeen huhtikuussa 2010. Aluksi videot keskittyvät pääasiallisesti pelaamiseen sekä reaktioihin ja kommentteihin, joita hän pelissä edetessään antaa. Nykyään kuitenkin pelaamisen lisäksi videoissa myös esim. puhutaan ajankohtaisista aiheista ja tehdään erilaisia haasteita. Hänen tunnetuimpiin videosarjoihinsa lukeutuivat ja siihen pelaajien itse tekemät pelattavat tarinat ().


title: PewDiePie

text: Pelivideoiden lisäksi Kjellberg aloitti syyskuussa 2011 julkaisemaan viikoittaisia videoblogeja, niin sanottuja ”Fridays with PewDiePie” ("”Perjantait PewDiePien seurassa”").


title: PewDiePie

text: Toisin kuin tavallisissa walkthrough-tyyppisissä videoissa, joissa opastetaan pelin läpi, Kjellbergin videoissa korostuu selvästi huumori ja komediallisuus. Kanava antaa myös tukea itsenäisille pelienkehittäjille: hänen pelatessa myös vähemmän tunnettuja pelejä ne saavat mainosta ja myyntiä.


title: PewDiePie

text: Felix Kjellberg kutsuu fanejaan nimellä ’bros’, jotka muodostavat joukon nimeltä ’The Bro Army’. Usein hän päättää videonsa brofist-eleeseen eli nyrkkitervehdykseen.


title: PewDiePie

text: Vuoden 2012 syyskuussa kanava saavutti kaksi miljoonaa tilaajaa. Huhtikuussa 2013 tilaajia oli kuusi miljoonaa, ja kesäkuussa kanava kasvoi yhdeksään miljoonaan tilaajaan. Heinäkuun 2013 loppuun mennessä tilaajia on kanavalla yli 11 miljoonaa. Joulukuussa 2013 hänellä oli yli 19 miljoonaa tilaajaa. Kesän 2014 aikana tilaajamäärä ylitti 30 miljoonan tilaajan rajapyykin. 9. marraskuuta vuonna 2016 PewDiePie saavutti 50 miljoonan tilaajan rajan.


title: PewDiePie

text: Kjellberg on tehnyt yhteistyötä ja vieraillut monien muiden YouTube-käyttäjien videoissa. Hän on esiintynyt Benny ja Rafi Finen (Fine Brothers) videoissa "YouTubers react to..." sekä Anthony Padillan ja Ian Hecoxin "Smosh"-kanavalla. Hän esiintyy myös eräällä "Epic Rap Battles of History" -videolla.


title: PewDiePie

text: Helmikuussa 2017 PewDiePie joutui Wall Street Journalin nostaman kohun kohteeksi natsivitsiensä vuoksi. Kohun seurauksena YouTube potki hänet ulos YouTube Red -palvelusta ja Disney katkaisi yhteistyönsä.


title: PewDiePie

text: Nykyisin PewDiePie on keskittynyt tekemään enemmän ns. meemien arvostelu- ja reagointivideoita. Myös PewDiePien käyttämä "bros" nimitys seuraajakunnastaan on jäänyt vähemmälle. PewDiePie julkaisee myös Pew News -nimistä uutislähetystä, jossa hän näyttelee useita kuvitteellisia toimittajia.


title: Bolognini

text: Bolognini on muun muassa seuraavien henkilöiden sukunimi:


title: Lucky Star (kappale)

text: Lucky Star on amerikkalaisen pop-laulaja Madonnan kappale hänen samannimiseltä debyyttialbumilta. Kappaleen julkaisi Sire Records 8. syyskuuta 1983 albumin neljäntenä singlenä. Kappale on myös mukana hänen kahdella kokoelma-albumilla, The Immaculate Collectionilla ja Celebrationilla. "Lucky Starin" sanoitti Madonna ja tuotti Reggie Lucas. Nauhoituksen aikaan Madonna ei ollut kuitenkaan kovin yllättynyt Lucasin versiosta. Hän kutsui senaikaisen poikakaverinsa, John "Jellybean" Benitezin remiksaamaan raitaa, jotta tämä vastaisi Madonnan ideoita. "Lucky Star".


title: Lucky Star (kappale)

text: Kokeneet ja uudet kriitikot molemmat yllättyivät kappaleesta, yllättyen sen johdannollisesta ja toiveikkaasta tanssimusiikista. "Lucky Starista" tuli Madonnan ensimmäinen viiden parhaan joukkoon yltänyt kappale Billboard Hot 100-listalla, kun se ylsi 4. sijalle, ja siitä tuli samalla hänen ensimmäinen single joka oli kymmenen parhaan joukossa yhteensä 16 viikkoa putkeen. Siitä oli jo tullut valmiiksi Madonnan ensimmäinen kärkisijan saavuttanut single Billboardin tanssikappalelistalla, kun se pääsi aiemman singlen, "Holidayn" rinnalla listan huipulle.


title: Lucky Star (kappale)

text: Musiikkivideolla Madonna tanssii muiden tanssijoiden kanssa valkoisen taustan edessä. Madonna on esittänyt kappaleen lukuisissa live-esiintymisissä, viimeksi "Confessions Tourilla" vuonna 2006. Lukuisat artistit ovat myös coveroineet kyseisen kappaleen.


title: Wahlgren

text: Wahlgren on muun muassa seuraavien henkilöiden sukunimi:


title: Taylor Townsend

text: Taylor Townsend (s. 16. huhtikuuta 1996 Chicago, Illinois) on yhdysvaltalainen tennispelaaja. Parhaimmillaan hän on ollut kaksinpelissä WTA-listan sijalla 61 heinäkuussa 2018.


title: Taylor Townsend

text: Townsend pääsi jo 15-vuotiaana Yhdysvaltain avointen nelinpelissä kolmannelle kierrokselle Jessica Pegulan kanssa vuonna 2011. Junioreiden maailmanlistalla hän saavutti ykkössijan huhtikuussa 2012. Vuoden 2012 Australian avoimissa hän voitti sekä junioreiden kaksin- että nelinpeliturnaukset. Samana vuonna hän voitti myös Wimbledonin ja Yhdysvaltain avointen nelinpelit. Ranskan avoimissa 2014 hän ylsi naisten kaksinpelissä kolmannelle kierrokselle, mikä on edelleen hänen paras aikuisten Grand Slam -turnausten kaksinpelisaavutuksensa. Tuolloin hän voitti ensimmäisellä kierroksella Vania Kingin ja toisella kierroksella 20:nneksi sijoitetun Alizé Cornetin mutta hävisi sitten 14:nneksi sijoitetulle Carla Suárez Navarrolle.


title: Taylor Townsend

text: Naisten nelinpelissä Townsend on yltänyt puolivälieriin Yhdysvaltain avoimissa 2016 ja sekanelinpelissä välieriin Yhdysvaltain avoimissa 2014.


title: Carl Adolph Sattler

text: Carl Adolph Sattler (1751, Jaakkima – 23. toukokuuta 1815, Turku) oli suomalainen kollegineuvos ja korkeimman oikeuden varhaisen edeltäjän hallituskonseljin oikeusosaston jäsen. Hän vietti lapsuutensa Vanhan Suomen alueella ruhtinas M. I. Vorontsovin lahjoitusmaalla Jaakkimassa. Sattler kartutti kielitaitoaan kirkkoherra Bogislaus Hornborgin yksityisoppilaana ja lähti 1767 yhdessä kirkkoherran pojan Henrikin kanssa Turun akatemiaan. Molemmat jatkoivat samana vuonna matkaansa Uppsalan yliopistoon Turussa käytyjen osakuntariitojen vuoksi. Ajalle oli tyypillistä, että Vanhasta Suomesta lähdettiin oppia hakemaan Turusta ja muualta Euroopasta, sillä Vanhassa Suomessa ei ollut oppilaitosta, josta olisi saanut pätevyyden seurakuntien ja oikeuslaitoksen virkoihin.


title: Carl Adolph Sattler

text: Sattler opiskeli Uppsalassa lainopillisessa tiedekunnassa, mutta ei suorittanut oikeustutkintoa. Hän pätevöityi tuomarin virkaan auskultoimalla eli kuuntelemalla oikeuden istuntoja. Sattler määrättiin 1770 Kymenkartanon kihlakunnanoikeuden notaariksi. Vuonna 1772 Sattler nimitettiin pietarissa toimineen Liivinmaan, Viron ja Suomen oikeuskollegion alikanslistiksi ja 1776 toimituskuntakanslistiksi. Oikeuskollegio vastasi ruotsalaista hovioikeutta, sillä se käsitteli Baltian provinssien ja Vanhan Suomen oikeustapauksia vetoomustuomioistuimena. Vanhassa Suomessa noudatettiin ruotsalaisia kuningas Kristofferin maanlakia ja Maunu Eerikinpojan kaupunginlakia. Alueen ruotsalaisperäiset kihlakunnanoikeudet tarvitsivat ruotsalaiset lait tuntevia tuomareita, joita koulutettiin alueen omista säätyläisistä.


title: Carl Adolph Sattler

text: Huhtikuussa 1780 Sattler sai provinsiaalisihteerin viran hallitsevasta senaatista, mutta virkaura oikeuslaitoksen ulkopuolella jäi lyhyeksi, sillä jo syyskuussa samana vuonna hänet nimitettiin Savonlinnan ja Jääsken tuomiokunnan tuomariksi. Viron, Liivinmaan ja Viipurin kuvernementteihin tuli käskynhaltijahallinto 1783. Se tiesi tuomiokuntien ja kihlakunnantuomarien virkojen lakkauttamista. Osana uutta järjestelmää perustettiin Viipuriin hovioikeuden kaltainen vetoomustuomioistuin eli tribunaali. Oikeustribunaali jakaantui siviili- ja rikosdepartementtiin (osastoon). Kummankin departementin kokoonpanoon kuului puheenjohtaja, kaksi neuvosta, kolme asessoria sekä sihteeri. Sattler nimitettiin Viipurin oikeustribunaalin rikosdepartementin asessorin virkaan.


title: Carl Adolph Sattler

text: Vuonna 1785 Sattler eteni siviilirangin yhdeksänteen virkaluokkaan saadessaan nimineuvoksen arvon. Palvelusvuosien karttuessa hän eteni rangissa saadessaan kollegiasessorin arvon 1786 ja hovineuvoksen arvon 1792. Paavali I:n valtaistuimelle nousun myötä käskynhaltijahallinnosta palattiin vanhaan tuomiokuntajakoon 1797. Sattler palasi hoitamaan entistä Savonlinnan ja Jääsken tuomiokunnan tuomarin virkaa.


title: Carl Adolph Sattler

text: Vanha Suomi liitettiin osaksi Suomen suuriruhtinaskuntaa 1811. Sattler sai samana vuonna kollegineuvoksen arvon, joka kuului rangissa kuudenteen luokkaan. Vanhan Suomen liittämisukaasissa määrättiin, että alueen asukkaista oli nimitettävä yksi jäsen hallituskonseljin talousosastoon, jäsen hallituskonseljin oikeusosastoon ja jäsen Turun hovioikeuteen. Sattler sai oikeusosaston jäsenen viran ja muutti suuriruhtinaskunnan pääkaupunkiin Turkuun perheen jäädessä Viipurin lähelle Alasommen kylään. Sattlerin tehtävänä oli valvoa edustamansa alueen oikeudellista liittämistä Suomeen. Tätä tehtävää hän hoiti lähes kuolemaansa saakka.


title: Carl Adolph Sattler

text: Carl Adolph Sattlerin isä oli Ruotsia palvellut vänrikki ja tilanhoitaja Carl Johan Sattler ja äiti Emerentia Silvius, joka oli Karjalan ratsurykmentin kapteenin Carl Silviuksen tytär Jääskestä. Sattlerin ensimmäinen puoliso oli Sofia Christina Couper (1764–1806), joka oli Viipurin saksalaisen seurakunnan kirkkoherran tytär. Vuodet 1783–1806 kestäneen avioliiton aikana syntyi 19 lasta, joista aikuiseksi eli yhdeksän. Sofian kuoltua lapsivuoteeseen Sattler avioitui uudelleen 1806 Jääsken kappalaisen Carl Reinin lesken Sofia Dorothea Liliuksen (1780–1851) kanssa. Uudesta liitosta syntyi kolme lasta. Näiden lisäksi Sattler elätti Sofia Dorothean ensimmäisestä avioliitosta syntynyttä poikaa. Tämä Gabriel Rein (1800–1867) tuli tunnetuksi Keisarillisen Aleksanterin yliopiston historian professorina ja rehtorina. Sattlerin omista pojista Bernhard (Boris) eteni Venäjän armeijan tykistön kenraalimajuriksi, Friedrich (Feodor) tykistön kenraalikuutnantiksi sekä Carl ja Herman armeijan lääkäreiksi.


title: Johan Magnus Krook

text: Johan Magnus Krook (12. maaliskuuta 1760 Turku – 15. tammikuuta 1828 Helsinki) oli suomalainen lakimies, jonka ura huipentui senaatin oikeusosaston jäsenyyteen. Hän aloitti opiskelun Turun akatemiassa 1775 ja pääsi auskultantiksi Turun hovioikeuteen 1777. Krook valittiin 1778 hovioikeuden ylimääräisen kanslistin virkaan, 1780 varanotaariksi ja 1784 hän sai varatuomarin arvon. Samana vuonna hänet nimitettiin Savon ja Karjalan läänin lääninsihteeriksi ja 1792 hänelle myönnettiin laamannin arvo.


title: Johan Magnus Krook

text: Vuonna 1793 Krook nimitettiin Vaasan ja Oulun lakikunnan laamanniksi ja 1811 hänet kutsuttiin jäseneksi hallituskonseljin oikeusosastoon, joka oli korkeimman oikeuden varhainen edeltäjä. Valtioneuvoksen arvon hän sai 1817 ja todellisen valtioneuvoksen arvon 1822. Vuonna 1826 hän vaihtoi virkaa vävynsä Carl Arved Krabben kanssa ja siirtyi hovioikeudenneuvokseksi Vaasan hovioikeuteen. Hovioikeuden virasta huolimatta Krook pysyi oikeusosaston jäsenenä kuolemaansa saakka.


title: Johan Magnus Krook

text: Johan Magnus Krookin isä oli Etelä-Suomen lakikunnan laamanni, hovioikeudenneuvos ja lakitieteentohtori Carl Krook (1723–1776) ja äiti Vendla Charlotta Cedermarck (1736–1782). Äidin isä oli myös oikeusoppinut, sillä hän oli Turun hovioikeuden hovioikeudenneuvos Nicolaus Magnus Sternell, jonka sukunimenä aateloinnin jälkeen oli Cedermarck.


title: Johan Magnus Krook

text: Johan Magnus Krook avioitui 1785 Agatha Lagerborgin (1761–1797) kanssa. Puoliso oli Turun hovioikeuden varapresidentin Carl Lagerborgin tytär. Krookin toinen vaimo (vuodesta 1803) oli Gustava Fredensköld (1772–1828), jonka isä oli Turun hovioikeuden hovioikeudenneuvos Nils Hasselbom, aateloituna Fredensköld.


title: Allie Kiick

text: Alexandra ”Allie” Kiick (s. 30. kesäkuuta 1995 Fort Lauderdale, Florida) on yhdysvaltalainen tennispelaaja. Parhaimmillaan hän on ollut kaksinpelissä WTA-listan sijalla 136 syyskuussa 2014. Hän on voittanut urallaan neljä ITF-turnausta kaksinpelissä.


title: Allie Kiick

text: Junioreiden maailmanlistalla Kiick oli parhaimmillaan sijalla 14 huhtikuussa 2012.


title: Allie Kiick

text: Kiick ilmoitti Twitterissä elokuussa 2015, että hänellä on melanooma.


title: Kickstarter

text: Kickstarter on yhdysvaltalainen joukkorahoituspalvelu, joka keskittyy erityisesti luovien projektien vastikkeelliseen joukkorahoitukseen. Sen kautta on pantattu yhteensä yli miljardi dollaria. Yhdysvalloissa ja Isossa-Britanniassa sijaitsevat yksityishenkilöt tai yritykset voivat hakea projektilleen rahoitusta Kickstarterin kautta.


title: Elis Lagerblad

text: Gustaf Elis Lagerblad (21. tammikuuta 1845 Orimattila – 13. huhtikuuta 1928 Helsinki) oli suomalainen opettaja ja oppikirjojen tekijä.


title: Elis Lagerblad

text: Lagerbladin vanhemmat olivat kihlakunnantuomari Gustaf Adolf Lagerblad ja Elisabet Charlotta Nordenstedt. Hän pääsi ylioppilaaksi 1865 Helsingfors lyceumista ja opiskeli Helsingin yliopistossa valmistuen filosofian kandidaatiksi 1872 ja maisteriksi 1873.


title: Elis Lagerblad

text: Lagerblad toimi Ruotsalaisen normaalilyseon historian, maantiedon ja ruotsin kollegana ja viimeksi vanhempana lehtorina 1876–1926. Hän oli myös vuonna 1885 perustetun Svenska litteratursällskapet i Finland-yhdistyksen arkistonhoitajana.


title: Elis Lagerblad

text: Elis Lagerblad oli naimisissa 1874–1917 Jenny Augusta Granholmin (k. 1917) kanssa.


title: Kim Amb

text: Kim Oscar Amb (s. 31. heinäkuuta 1990 Solna) on ruotsalainen keihäänheittäjä. Hänen seuransa on Bålsta IK.


title: Kim Amb

text:
Alle 20-vuotiaiden MM-kilpailuissa Puolan Bydgoszczissa 2008 Amb karsiutui loppukilpailusta heitettyään 67,59 metriä.
Helsingin EM-kilpailuissa 2012 Amb sijoittui seitsemänneksi. Lontoon olympialaisissa 2012 hän karsiutui tuloksella 78,94 jäätyään 18:nneksi. Moskovan MM-kilpailuissa 2013 Amb sijoittui finaalissa kymmenenneksi heitettyään 78,91 metriä.


title: Kim Amb

text: Timanttiliigan kilpailussa Shanghaissa 18. toukokuuta 2014 Amb sijoittui toiselle sijalle tuloksella 84,14 m. Pekingin MM-kilpailuissa 2015 Amb oli yhdestoista tuloksella 78,51. Ambin ennätys on 3. syyskuuta 2013 Zagrebissa heitetty 84,61 metriä.


title: Auloppikalat

text: Auloppikalat (Aulopiformes) on viuhkaeväisiin kuuluva kalalahko. Lahkon lajeja tavataan kaikista lämpimistä ja lauhkeista valtameristä niin matalista kuin syvistäkin vesistä.


title: Auloppikalat

text: Varhaisimmat auloppikaloihin kuuvien lajien fossiilit on ajoitettu myöhäiselle liitukaudelle. Nykyään elävät lajit jaetaan 4 alalahkoon, 15–17 heimoon ja 236 lajiin. Ne ovat läheistä sukua valokaloille (Myctophiformes) ja luetaan toisinaan kuuluvaksi samaan lahkoon. Kooltaan lahkon kalat jäävät yleensä noin 30 cm pitkäksi, mutta eräät liskokalalajit voivat saavuttaa jopa 2 metrin pituuden. Tyypillisiä piirteitä ovat pitkänomainen ruumiinmuoto, suuret hampaat, rasvaevä ja uimarakon puuttuminen. Auloppikalojen ainutlaatuinen piirre viuhkaeväisissä kaloissa on niiden kiduskannen luiden rakenne. Erikoistuneet silmät ovat muun muassa teleskooppikalojen (Giganturidae), sapelileukojen (Evermannellidae), helmisilmien (Scopelarchidae) ja levysilmien (Ipnopidae) heimoissa. Monet auloppikaloihin kuuluvien heimojen lajit ovat hermafrodiitteja ja niillä on sekä koiraiden että naaraiden sukuelimet.


title: Auloppikalat

text: Auloppikaloihin kuuluvia lajeja tavataan kaikista valtameristä. Niitä tavataan niin matalista vesistä läheltä rannikkoa kuin valtameren syvästeistäkin. Kaikki auloppikalat ovat petokaloja.


title: Dominique Bulamatari

text: Dominique Bulamatari (s. 4. kesäkuuta 1955 Kinshasa) on kinshasankongolainen roomalaiskatolinen piispa. Hänet vihki papiksi Kinshasan arkkihiippakuntaan Joseph-Albert Malula 20. huhtikuuta 1980. Hänet nimitettiin Kinshasan vihkipiispaksi sekä Elephantaris in Mauretanian titulaaripiispaksi 29. lokakuuta 1999, ja piispaksi vihkiminen seurasi 30. tammikuuta 2000. Pääkonsekraattorina toimi Frédéric Etsou-Nzabi-Bamungwabi, jota avustivat Francisco-Javier Lozano ja Eugène Moke Motsüri.


title: Dominique Bulamatari

text: Bulamatari sai 14. marraskuuta 2009 nimityksen Molegben piispaksi.


title: Timothée Bodika Mansiyai

text: Timothée Bodika Mansiyai (s. 1. tammikuuta 1962 Kinshasa) on kinshasankongolainen roomalaiskatolinen piispa. Hänet vihittiin papiksi Kinshasan arkkihiippakuntaan 1. elokuuta 1990. Hän liittyi vuonna 1993 sulpisiaaneihin. Hänet nimitettiin 2. helmikuuta 2012 Kinshasan vihkipiispaksi sekä Naieran titulaaripiispaksi, ja piispaksi vihkiminen seurasi 15. huhtikuuta. Pääkonsekraattorina toimi Laurent Monsengwo Pasinya, jota avustivat José Moko Ekanga ja Philippe Nkiere Keana.


title: Sébastien Muyengo Mulombe

text: Sébastien Muyengo Mulombe (s. 8. toukokuuta 1958 Bukavu) on kinshasankongolainen roomalaiskatolinen piispa. Hänet vihittiin papiksi Kinshasan arkkihiippakuntaan 1. elokuuta 1986 ja nimitettiin sen vihkipiispaksi sekä Strathernian titulaaripiispaksi 2. helmikuuta 2012. Piispaksi vihkiminen seurasi 15. huhtikuuta. Pääkonsekraattorina toimi Laurent Monsengwo Pasinya, jota avustivat José Moko Ekanga ja Philippe Nkiere Keana.


title: Magical Ring

text:
Magical Ring on irlantilaisen folk- ja folkrock- yhtye Clannadin seitsemäs studioalbumi vuodelta 1983. Albumilla on sekä iirin että englanninkielsiä lauluja, jotka ovat yhtä lukuun ottamatta yhtyeen jäsenten tekemiä tai traditionaalisia. Albumin tunnetuin kappale on "Theme from Harry's Game".Nimet ovat niiden iiriläisessä muodossa (Ó' Braonáin = Brennan, Ó' Dúgáin = Duggan)
Albumin tuotti Richard Dodd ja äänittäjinä toimivat Dodd ja Austin Ince. "Theme from Harry's Game" on tehty Dublinissa Windmill Lane - studiossa. Muutoin nauhoitukset ja miksaukset on tehty Lontoossa Nova - studiossa.Clannad - Magical Ring RCA ND 71473


title: Philippe Nkiere Keana

text: Philippe Nkiere Keana CICM (s. 21. helmikuuta 1938) on kinshasankongolainen roomalaiskatolinen piispa. Hänet vihittiin papiksi 2. elokuuta 1965 ja nimitettiin Bondon koadjuuttoripiispaksi 15. huhtikuuta 1991. Piispaksi vihkiminen seurasi 6. tammikuuta 1992. Pääkonsekraattorina toimi paavi Johannes Paavali II, jota avustivat Giovanni Battista Re ja Giuseppe Uhac.


title: Philippe Nkiere Keana

text: Nkiere Keanasta tuli 13. marraskuuta 1992 Bondon piispa. 27. heinäkuuta 2005 hän sai nimityksen Inongon piispaksi.


title: Dmitri Tarabin

text: Dmitri Sergejevitš Tarabin (ven. "Дмитрий Сергеевич Тарабин", s. 29. lokakuuta 1991 Berliini) on moldovalaislähtöinen venäläinen keihäänheittäjä. Hän muutti Moskovaan opintojen perässä 2009 ja sai Venäjän kansalaisuuden samana vuonna. Venäjän edustusoikeus kansainvälisissä kilpailuissa myönnettiin hänelle heinäkuussa 2010. Hänellä on edelleen voimassa oleva keihäänheiton Moldovan ennätys 74,78 metriä.


title: Dmitri Tarabin

text: Tarabin voitti vuonna 2010 alle 20-vuotiaiden MM-pronssia ja vuonna 2011 alle 23-vuotiaiden EM-pronssia. 2011 hän pääsi edustamaan maataan uransa ensimmäisissä aikuisten arvokilpailuissa. Tuloksena oli Daegun MM-finaalin kymmenes sija. Vuonna 2013 Tarabin voitti Kesäuniversiadien keihäänheiton kotimaansa kamaralla ja voitti lajin myös joukkue-EM-kilpailujen Superliigassa samana vuonna.


title: Dmitri Tarabin

text: Tarabinin henkilökohtainen ennätys on 88,84 metriä, jonka hän heitti maansa mestaruuskilpailuissa Moskovassa 24. heinäkuuta 2013. Tarabin saavutti Moskovan MM-kilpailuissa pronssia tuloksella 86,23 m. Hän ohitti viimeisellä kierroksella Kenian Julius Yegon, joka heitti maansa ennätyksen tuloksella 85,40.


title: Dmitri Tarabin

text: Tarabin on naimisissa keihäänheiton maailmanmestarin Marija Abakumovan kanssa. Heidät vihittiin lokakuussa 2012.


title: Karelia-puhallinorkesteri

text: Karelia-puhallinorkesteri on Helsingissä toimiva puhallinorkesteri, joka esiintyy myös nimellä Pääkaupungin Karjalaisten Soittokunta.


title: Karelia-puhallinorkesteri

text: Karelia-puhallinorkesteri perustettiin Viipurissa 1908 seitsikkona nimellä "Viipurin rautatieläisten soittokunta". Sen jäsenet liittyivät Viipurin suojeluskunnan soittokuntaan, joka toimi talvisodan syttymiseen saakka. Soittokunnan soittimet ja nuotisto onnistuttiin pelastamaan junavaunussa Helsinkiin.


title: Karelia-puhallinorkesteri

text: Sotien jälkeen kapellimestari Vilho Aalto perusti viipurilaisten soittajatovereidensa kanssa Helsingin Rautatieläisten Soittokunnan, joka käytti myös nimeä Pääkaupungin Karjalaisten Soittokunta. Aluksi käytännössä vain esiintymisasu oli erilainen. 1950-luvulla orkesterissa oli jopa noin 30 soittajaa ja ohjelmistossa yli 900 kappaletta. Vuonna 1960 rautatieläisten ja karjalaisten välit viilenivät ja soittokunnat erkanivat.


title: Karelia-puhallinorkesteri

text: Karjalaissoittokunta jatkoi harjoittelua Keskon tiloissa Katajanokalla, ja 1960-luvun lopulla poistettiin vaatimus, että jäsenten piti olla syntyperäisiä karjalaisia. Vuonna 1968 orkesterin puheenjohtajaksi tuli tuubansoittaja ja sovittaja Jussi Valto, ja 1974 uudeksi kapellimestariksi valittiin Raimo Voutilainen. Pian soittokunta muutti Käpylän uuteen Karjalataloon, jossa esiintymisiä oli suunnilleen viikottain. Orkesteri esiintyi myös radiossa ja alkoi tehdä äänilevyjä. Vuonna 1979 otettiin käyttöön esiintymisnimi Karelia-puhallinorkesteri, mutta virallinen nimi on yhä Pääkaupungin Karjalaisten Soittokunta.


title: Karelia-puhallinorkesteri

text: Vuonna 1986 kapellimestariksi tuli Ossi Runne, ohjelmisto laajeni viihdemusiikin suuntaan ja orkesterin kokoa kasvatettiin noin kahdestakymmenestä yli kolmeenkymmeneen. Esiintymismatkoja tehtiin Yhdysvaltoihin, Espanjaan ja Unkariin. Vuodesta 1997 Karelian soittajista ja reserviläismuusikoista muodostui Päämajan soittokunta, joka esiintyy maanpuolustushenkisissä tilaisuuksissa.


title: Karelia-puhallinorkesteri

text: Vuonna 2003 Ossi Runne vetäytyi kapellimestarin toimesta ja Jussi Valto kuoli. Uudeksi kapellimestariksi kutsuttiin Tom Bildo, jonka johdolla Kareliasta on tullut noin 40 soittajan "symphonic band". Vuodesta 2008 kapellimestarina on Tom Bildon kanssa vuorotellut Heino Koistinen.


title: Sisko Poikkipuoli

text: Sisko Kaarina Poikkipuoli on suomalainen säveltäjä, sanoittaja ja laulaja, joka teki yhden pitkäsoiton Fazer Finnlevy -levymerkille.


title: Pablo Virgilio Siongco David

text: Pablo Virgilio Siongco David (s. 2. maaliskuuta 1959) on filippiiniläinen roomalaiskatolinen piispa. Hänet vihki papiksi San Fernandon arkkihiippakuntaan Oscar V. Cruz 12. maaliskuuta 1983. Hänet nimitettiin San Fernandon vihkipiispaksi sekä Guardialfieran titulaaripiispaksi 27. toukokuuta 2006, ja piispaksi vihkiminen seurasi 10. heinäkuuta. Pääkonsekraattorina toimi Gaudencio Borbon Rosales, jota avustivat Paciano Basilio Aniceto ja Angel N. Lagdameo.


title: Tähtimiekka

text: Tähtimiekka () on fiktiivinen ase "Transformers"-universumissa. Lisäksi joissain jatkumoissa esiintyy hahmo nimeltä Star Saber.


title: Tähtimiekka

text: Star Saber on japanilaisessa sarjassa "" Autobotti, jonka vastuulle jäi Maan Autobottien johtaminen God Ginrain lähdön jälkeen.


title: Tähtimiekka

text: Sarjassa "" Tähtimiekka oli yksi kolmesta aseesta, jotka syntyvät Mini-Conien yhdistymisestä. Kun Atlantista muistuttavasta merenalaiseista raunioista löytyi Mini-Con nimeltä Sonar, Autobotit ja Decepticonit saivat tietää Tähtimiekan olemassaolosta ja että Sonar oli yksi Mini-Coneista, joiden yhdistyminen Tähtimiekkaan vaaditiin. Autobotit olivat jo ennen tätä löytäneet Etelämantereelta toisen sen Mini-Coneista, nimeltä Jetstorm. Kun Autobotit olivat löytäneet kolmannen Mini-Conin, Runwayn, Decepticonit käyttivät Sonaria päästäkseen Autobottien tukikohtaan ja saadakseen Tähtimiekan itselleen. Megatron onnistui saamaan Tähtimiekan, kunnes Hot Shot sieppasi sen häneltä. Hän kuitenkin menetti sen Sidewaysin petettyä Autobotit.


title: Tähtimiekka

text: Tähtimiekka palasi hetkellisesti takaisin Autobottien haltuun, kun Starscream vaihtoi heidän puolelleen. Mutta Thrustin juonien seurauksena Starscream palauttaa sen Decepticonien haltuun Taivaankilven mukana.


title: Tähtimiekka

text: Myöhemmin Thrustin yrittäessä viedä Mini-Conien yhdistymisestä syntyneet aseet Sidewaysille Unicronin herättämistä varten, Tähtimiekka on ainut, mitä hän ei onnistunut viemään. Starscreamin kuoleman jälkeen Sideways onnistui kuitenkin viemään Tähtimiekan Megatronilta.


title: Tähtimiekka

text: Sekä Tähtimiekan että Taivaankilven ja Tuomionpäivän tykin Mini-Conit vapautuivat Unicronin otteesta Mini-Conien vaivutettua hänet takaisin uneen.


title: Tähtimiekka

text: Kirjassa "" Tähtimiekka oli ase, jonka Solus Prime oli takonut 13 alkuperäisen Primen johtajalle, Primalle. Se sisälsi samoja voimia kuin Johtajuuden Matrix.


title: Tähtimiekka

text: Animaatiosarjassa "" Tähtimiekka oli yksi reliikeistä, jotka Alpha Trion oli lähettänyt Maahan paitsi pitääkseen ne poissa Decepticonien käsistä. Sarjan toisella kaudella Decepticonit löysivät sen, mutta vain Prime kykenisi irrottamaan sen kalliosta. Optimus Prime sai sen käsiinsä ja tulkitsi viestin, jonka Alpha Trion oli siihen tallentanut. Mutta seuraavassa taistelussa Megatron tuhosi Tähtimiekan pimeästä energonista luomallaan Pimeällä Tähtimiekalla."Transformers: Prime", 2. kauden jakso 21, "Alpha/Omega" Kauden lopussa Dreadwing luovutti vasaran Solus Primen Paja Autoboteille. Optimus korjasi sen avulla Tähtimiekan ja Omegalukosta käydyssä taistelussa Autoboteilla oli etulyöntiasema, kunnes Decepticonit uhkasivat Autobottien ihmisliittolaisia. Kun Decepticonit olivat aikeissa käyttää Omegalukkoa muuttamaan Maan metalliseksi kuten Cybertron, Optimus käytti Tähtimiekkaa tuhotakseen Omegalukon. Myöhemmin Optimus tuhosi Tähtimiekalla Autobottien tukikohdan maasillan ennen kuin Decepticonit tuhosivat koko tukikohdan.


title: Tähtimiekka

text: Lähes koko "Beast Hunters" -kauden ajan Tähtimiekka oli Decepticonien hallussa. Vasta kauden lopussa kun Autobotit hyökäävät Decepticonien sota-alus Nemesikseen, Smokescreen haki Tähtimiekan aluksen holvista ja yritti toimittaa sen Optimukselle. Kun Bumblebee sai sen käsiinsä, Megatron ampui häntä ja hänen ruumiinsa putosi Nemesiksen pohjaan rakennettuun uuteen Omegalukkoon. Mutta Omegalukon cybermateria elvytti Bumblebeen, joka iski Tähtimiekan suoraan Megatronin rinnan läpi.


title: Tähtimiekka

text: Kun Megatron leikautti irti toisen kätensä korvatakseen sen erään kuolleen Primen (paljastui kirjassa "" Liege Maximoksi) käsivarrella, hän sai kyvyn käyttää Solus Primen Pajaa ja takoi sen avulla pimeästä energonista oman aseen, jota hän kutsui "Pimeällä Tähtimiekaksi". Sen avulla Megatron tuhosi oikean Tähtimiekan. Omegalukosta käydyssä taistelussa Optimus onnistui korjatulla Tähtimiekalla leikkaamaan Megatronilta irti Maximon käsivarren ja Pimeän Tähtimiekan.


title: Tähtimiekka

text: "Beast Hunters" -kaudella lopussa kun Predaking alkoi kapinoida Decepticoneja vastaan, Knock Out kävi hakemassa sen Nemesiksen holvista. Mutta ase tuli todella tarpeeseen vasta Autobottien hyökätessä alukseen. Megatronin saatua kuolettava isku oikean Tähtimiekan kautta, hän sekä Pimeä Tähtimiekka putosivat molemmat aluksesta ja vaipuivat meren pohjaan.


title: Galeyan kieli

text: Galeya eli garea on malaijilais-polynesialainen kieli, jota puhutaan D’Entrecasteaux’nsaarilla Papua-Uudessa-Guineassa. Kielen käyttö on voimakasta ja sitä puhuvat kaikenikäiset. Vain 30% kielen puhujista ovat yksikielisiä; useimmat puhuvat myös dobun kieltä.


title: Galeyan kieli

text: Galeyan kielessä esiintyy sekä erillisiä pronomineja että muille Oseanian kielille tyypillisiä pronominaalisia liitepartikkeleita tai kongruenssia ilmaisevia affikseja.


title: Luuvartim Boja

text: Luuvartim Boja oli lauluyhtye Raumalta.


title: Porin kuninkaankartano

text: Porin kuninkaankartano oli 1500–1600-luvuilla Porissa sijainnut kuninkaankartano. Se oli Kokemäenkartanon linnaläänin hallintopaikka vuosina 1558–1634. Kartanon rakennukset hävisivät 1700-luvulla.


title: Porin kuninkaankartano

text: Kokemäenkartanon linnaläänin ensimmäinen hallintopaikka oli Kokemäenkartano, joka rakennettiin Kokemäellä jo 1300-luvun alkupuolella. Sieltä hallinto siirrettiin ensin 1549 Ulvilan kuninkaankartanoon ja sitten Poriin, kun kaupunki perustettiin vuonna 1558.


title: Porin kuninkaankartano

text: Kuninkaankartano sijaitsi Porin silloisen kaupunkialueen ulkopuolella paikassa, jossa nykyään on vuonna 1863 rakennettu Keski-Porin kirkko puistoineen sekä Linnansillan eteläpää.


title: Porin kuninkaankartano

text: Suuri osa kartanon rakennuksista oli vajaan 10 kilometrin päästä siirrettyjä vanhoja Ulvilan kuninkaankartanon hirsirakennuksia. Niitä oli yhteensä lähes kaksikymmentä. Päärakennus valmistui paikallisten talonpoikien päivätyönä sekä palkattujen kirvesmiesten rakentamana vuosina 1558–1559. Työmaa oli ajan oloihin nähden valtava, sillä talonpoikia oli rakentajina noin 500 ja kirvesmiehiä 50. Lisäksi paikalla oli tiilenlyöjiä sekä kymmenen muuraria.


title: Porin kuninkaankartano

text: Ristin muotoiseen pitkään päärakennukseen muurattiin yhteensä neljä kellaria sekä 14 savupiippua, jotka olivat 1500-luvun Suomessa harvinaisia. Tavalliset kaupunkilaiset asuivat tuolloin yleensä piiputtomissa savupirteissä. Päärakennukseen hankittiin myös ikkunalaseja, jotka tuotiin paikalle Danzigista. Kartanon ylellisen ulkomuodon takia kaupunkilaiset alkoivat nimittää sitä linnaksi. Porin perustaneen Juhana-herttuan aikomuksena oli laajentaa kuninkaankartano oikeaksi kivilinnaksi, joka olisi rakennettu hieman kartanon länsipuolelle, nykyisen Hallituskadun ja Antinkadun risteyksen kohdalle. Talonpoikia määrättiin kuljettamaan paikalle kiviä eri puolilta Satakuntaa, mutta linna jäi lopulta rakentamatta.


title: Porin kuninkaankartano

text: Porin kuninkaankartano toimi Kokemäenkartanon linnaläänin hallintopaikkana vuoteen 1634 saakka, kunnes linnalääni lakkautettiin ja perustettiin uusi Turun ja Porin lääni. Uusi kukoistuskausi koitti kuitenkin joitakin vuosia myöhemmin, kun kartano vuosina 1651–1663 kuului Porin kreivikunnalle. Kuninkaankartanon lopullinen rappioituminen alkoi vuonna 1680 tapahtuneen kreivikunnan lopettamisen myötä.


title: Porin kuninkaankartano

text: Kartanon rakennuksia oli merkittynä vielä vuonna 1734 L.V. Ekmanin piirtämässä kaupunkikartassa, mutta vuoden 1799 Isaac Tillbergin kartasta näkyy, että kaupunkialue oli jo laajentunut kuninkaankartanon maille ja sen rakennukset hävinneet. Kivilinnan rakentamiseen tarkoitettuja kiviä oli Linnanmäeksi nimetyllä paikalla vielä 1800-luvun alussa, mutta ne käytettiin myöhemmin muihin rakennushankkeisiin.


title: Porin kuninkaankartano

text: Kuninkaankartanon pienoismalli on nykyään nähtävissä Satakunnan Museon perusnäyttelyssä.


title: Sarezin maanjäristys

text: Sarezin maanjäristys tuhosi pienen kylän Tadžikistanissa 18. helmikuuta 1911. Se sai liikkeelle valtavan maanvyöryn, joka peitti alleen lähikylän ja patosi Bartang-joen, joka muodosti Sarez-järven jossa on noin 17,5 kuutiokilometriä vettä.


title: Risto Tuomi (laulaja)

text: Risto Tuomi on suomalainen laulaja, joka teki yhden pitkäsoiton Fazer Finnlevy -levymerkille.


title: Risto Tuomi

text: Risto Tuomi (s. 21. elokuuta 1960) on suomalainen jääkiekkoilija, pelipaikaltaan puolustaja. Hän pelasi SM-liigassa kymmenen kautta Porin Ässien joukkueessa vuosina 1978–1991. Kaudet 1981–1983 hän pelasi Ruotsissa, ensin Timrä IK:ssa ja sitten Västra Frölunda IF:ssä.


title: Risto Tuomi

text: Tuomi pelasi SM-liigan runkosarjassa 330 ottelua, joista yhden olympiajoukkuetta edustaen kaudella 1983–1984. Hän teki 45 maalia ja sai 96 syöttöpistettä sekä istui jäähyllä 98 minuuttia. Pudotuspelejä hän pelasi SM-liigassa 34, joissa hän teki kolme maalia ja sai kolme syöttöpistettä. Ruotsin pääsarjassa Elitserienissä Tuomi pelasi 58 runkosarjaottelua, joissa hän keräsi tehopisteet 6 + 15 = 21 (8 jäähyminuuttia).


title: Guineansukasnokka

text: Guineansukasnokka ("Bleda canicapillus") on bulbulien heimoon kuuluva varpuslintu.


title: Guineansukasnokka

text: Guineansukasnokkaa tavataan Länsi-Afrikassa. Sen on kuvattu olevan yleinen, ja sen kannankehitys on vakaa. Liberian kannaksi arvioidaan 240 000 yksilöä. Laji on luokiteltu elinvoimaiseksi.


title: Hurrikaani Beulah

text: Hurrikaani Beulah oli vuoden 1967 Atlantin hurrikaanikauden toinen trooppinen myrsky. Se kehittyi trooppiseksi matalapaineeksi Vähä-Antillien lähellä, voimistui trooppiseksi myrskyksi Karibianmerellä 7. syyskuuta ja jatkoi matkaansa länteen saavuttaen hirmumyrskyn voiman 8. syyskuuta. Se heikkeni Karibiaa ylittäessään mutta voimistui Meksikonlahdella uudelleen hirmumyrskyksi. Se tuotti peräti 146 tornadoa, enemmän kuin mikään muu trooppinen hirmumyrsky Yhdysvalloissa.


title: Sukasnokka

text: Sukasnokka ("Bleda syndactylus") on bulbulien heimoon kuuluva varpuslintu.


title: Sukasnokka

text: Sukasnokkaa tavataan laajalla alueella Afrikassa. Länessä sen levinneisyysalue ulottuu Sierra Leoneen, idässä Keniaan ja etelässä Angolaan ja Sambiaan. Lajin on kuvattu olevan salamyhkäinen, ja sen yksilömäärät on ehkä aliarvioitu. Sukasnokka on luokiteltu elinvoimaiseksi.


title: Luettelo Viipurin oppikouluista

text: Tämä on Viipurissa toimineiden oppikoulujen nimiä sisältävä luettelo. Oppilaitoksen nimi tai nimen kirjoitusasu on voinut vaihdella eri aikoina.


title: Keltasukasnokka

text: Keltasukasnokka ("Bleda eximius") on bulbulien heimoon kuuluva varpuslintu.


title: Keltasukasnokka

text: Keltasukasnokkaa tavataan Norsunluurannikolla, Ghanassa, Guineassa, Liberiassa ja Sierra Leonessa. Se on vähenemässä elinympäristöjen tuhoutumisen vuoksi, ja se on luokiteltu silmälläpidettäväksi. Vuonna 2008 laji luokiteltiin vaarantuneeksi, mutta tutkimusten mukaan keltasukasnokka ei ole niin altis elinympäristömuutoksille kuin ennen luultiin, joten sen uhanalaisuusluokka laskettiin silmälläpidettäväksi uusimmassa uhanalaisuusarvioinnissa.


title: Ohjassukasnokka

text: Ohjassukasnokka ("Bleda notatus") on bulbulien heimoon kuuluva varpuslintu. Sitä pidetään joskus keltasukasnokan ("Bleda eximius") alalajina.


title: Ohjassukasnokka

text: Ohjassukasnollaa tavataan Afrikan keskiosissa. Luoteessa sen levinneisyysalue ulottuu Kameruniin ja Nigerian kaakkoisosiin, idässä Ugandaan ja Tansanian luoteisosiin ja lounaassa Angolan luoteisosiin. Sen on kuvattu olevan yleinen, ja sen kannankehitys on vakaa. Ohjassukasnokka on luokiteltu elinvoimaiseksi.


title: Hurrikaani Bret

text: Hurrikaani Bret oli vuoden 1999 Atlantin hurrikaanikauden toinen trooppinen myrsky. Sen kehitys alkoi pienestä säähäiriöstä Afrikan länsirannikolla. Se voimistui 4. luokan hurrikaaniksi lähestyessään Texasin rannikkoa. Bret oli ensimmäinen Texasiin iskenyt hurrikaani kymmeneen vuoteen.


title: Hurrikaani Bret

text: Amerikan Punaisella Ristillä oli hätämajoituksessa 10 000 henkeä. Myrskyn vaikutusalueilla tuhoja korjaamassa oli ainakin 712 liittovaltion työntekijää, muun muassa FEMA:n kenttähenkilöstöä. Kansalliskaartin joukkoja oli avustustehtävissä 564 henkeä.


title: Hurrikaani Claudette

text: Hurrikaani Claudette oli vuoden 2003 Atlantin hurrikaanikauden kolmas trooppinen myrsky. Se aiheutti jo kehittyessään vahinkoja St Lucialla. Se voimistui hurrikaaniksi 10. heinäkuuta, heikkeni, muutti suuntaansa ja voimistui uudelleen 15. heinäkuuta. Se iski Port O'Connorin satamakaupunkiin Texasissa ja jatkoi siitä länteen pitkin Meksikon ja Texasin rajaa, kunnes hiipui 17. heinäkuuta.


title: Englannin 1. divisioonan kausi 1892–1893

text: Englannin 1. divisioonan kausi 1892-1893 oli The Football Leaguen viides kausi. Kausi oli ensimmäinen jona Football League oli jaettu kahteen divisioonaan. Mukana 1.divisioonassa oli kuusitoista joukkuetta aiemman neljäntoista joukkueen sijasta. Uusina joukkueina olivat mukana The Wednesday, Nottingham Forest ja Newton Heath. Liigan mestaruuden voitti Sunderland. Mestaruus oli Sunderlandille toinen perättäinen.


text: Kolme viimeistä joukkuetta joutuivat testiotteluihin 2.divisioonan kolmea parasta vastaan.


text: Testiotteluissa kohtasivat 1.divisioonan kolme viimeistä ja 2.divisioonan kolme parasta joukkuetta. Mikäli 1.divisioonan seura voitti ottelun, se säilytti sarjapaikkansa ja 2.divisioonan seura pysyi 2.divisioonassa. Mikäli 2.divisioonan seura voitti, oli edessä vaaliprosessi jonka jälkeen seura saattoi päästä 1.divisioonaan.


text: Testiotteluiden jälkeen Darwen ja Sheffield United nousivat 1.divisioonaan. Newton Heath säilyi 1.divisioonassa ja Small Heath 2.divisioonassa. Notts County putosi 2.divisioonaan ja Accrington erosi The Football Leaguesta kokonaan, eikä näin osallistunut 2.divisioonaan seuraavalla kaudella.


title: Hurrikaani Linda

text: Hurrikaani Linda oli kaikkien aikojen voimakkain itäisellä Tyynellämerellä havaittu trooppinen hirmumyrsky. Se muodostui trooppisesta itäaallosta syyskuun 9. päivänä 1997 ja voimistui vähitellen saavuttaen hurrikaanistatuksen noin 36 tunnin päästä. Se voimistui nopeasti saavuttaen tuulennopeuden 298 km/h. Hurrikaanin arvioitu keskipaine laski 902 millibaariin. Hirmumyrsky Lindan ennustettiin lähestyvän eteläistä Kaliforniaa, mutta sen sijaan se kääntyi merelle päin ja haihtui 17. syyskuuta. Se oli vuoden 1997 Tyynenmeren hurrikaanikauden 15. trooppinen sykloni, 13. nimetty myrsky, seitsemäs hurrikaani ja viides "suurhurrikaani" eli Saffirin-Simpsonin asteikon 3. luokkaan yltänyt hurrikaani.


title: Hurrikaani Linda

text: Hurrikaani Linda ohitti Meksikolle kuuluvan Socorron saaren, kun myrsky oli miltei voimakkaimmillaan, vahingoittaen saaren meteorologisia mittauslaitteita. Hurrikaani synnytti korkeita aaltoja Meksikon lounaisrannikolla, ja viisi satamaa oli suljettava. Jos hirmumysky Linda olisi rantautunut Etelä-Kaliforniaan, kuten ennustettin, olisi se ollut ensimmäinen niin tehnyt myrsky vuoden 1939 trooppisen myrskyn jälkeen. Vaikka Linda ei iskenytkään Kaliforniaan, se sai aikaan kevyttä ja kohtalaista sadetta koko alueella aiheuttaen mutavyöryjä ja tulvia San Gorgonion erämaassa; kaksi taloa tuhoutui, 77 taloa vahingoittui ja vahinkojen kokonaismääräksi tuli 3,2 miljoonaa dollaria. Lindan voimakkuudesta huolimatta sen nimeä ei poistettu hurrikaanien nimilistalta.


title: Hurrikaani Linda

text: Vaikka hurrikaanin silmä ei ylittänyt rantaviivaa, se kulki läheltä Socorron saaren ohi ollessaan miltei voimakkaimmillaan. Hurrikaani katkaisi sähköt tuulen- ja paineenmittausvälineistä. Saarella sijaitseva asema tallensi painearvon 986 millibaaria ennen kuin se lakkasi keräämästä tietoa. Hurrikaani Lindan takia hurrikaanivaroituksia tai vastaavia vaarailmoituksia ei annettu. Meksikossa kuitenkin korkeiden aaltojen ja voimakkaan tuulen aiheuttama uhka sai viranomaiset antamaan varoituksen rannikkotulvista ja sulkemaan viisi satamaa. 2,4 metriin yltäviä aaltoja havaittiin rannikolla aiheuttaen tulvia Meksikon osavaltioissa Michoacán, Jalisco, Nayarit ja Sinaloa.


title: Hurrikaani Linda

text: Kun Lindan ennustettiin kääntyvän koilliseen, sen ennustettiin rantautuvan Etelä-Kaliforniaan heikkona trooppisena myrskynä, mikä olisi tehnyt Lindasta ensimmäisen niin tehneen myrskyn vuoden 1939 Kalifornian trooppisen myrskyn jälkeen. Yhdysvaltain kansallinen sääpalvelun Oxnardin yksikkö antoi yleisölle tietoa ja säätä koskevia erikoistiedotuksia, jotka käsittelivät Lindan mahdollisen rantautumisen seurauksia Etelä-Kaliforniassa.


title: Hurrikaani Linda

text: Vaikka myrsky ei tehnytkään ennustettua käännöstä, saapui Etelä-Kaliforniaan 4,6–5,5 metrisiä aaltoja.


title: Hurrikaani Linda

text: Hurrikaani Lindasta tuli 902 hPa:n paineellaan voimakkain Tyynenmeren alueella esiintynyt hurrikaani vuoden 1966 alkaneiden luotettavien mittausten jälkeen. Lindan uskotaan olevan myös voimakkain hurrikaani senkin jälkeen, kun hurrikaaneja ryhdyttiin mittamaan alueella vuonna 1949. Edellinen voimakkain hurrikaani oli hurrikaani Ava vuodelta 1973: siitä mitattu ilmanpaine oli 915 hPa:a.


title: Hurrikaani Danny

text: Hurrikaani Danny oli vuoden 1997 Atlantin hurrikaanikauden ainoa hurrikaani, joka rantautui Yhdysvaltoihin.


title: Hurrikaani Danny

text: Tuulennopeuteen perustuvalla Saffirin-Simpsonin asteikolla se jäi heikoimpaan eli 1. luokkaan, mutta se silti tuotti merkittäviä sademääriä Alabaman eteläosissa. Suurimmat sademäärät olivat tutkasta arvioituina yli tuhat millimetriä, kun taas sääasemille osui pahimmillaan 686 millimetrin sateet.


title: Diogo Figueiras

text: Diogo José Rosário Gomes Figueiras (s. 7. tammikuuta 1991 Castanheira do Ribatejo, Portugali) on portugalilainen jalkapalloilija. Hän edustaa espanjalaista Sevillaa ja on pelipaikaltaan oikea laitapuolustaja.


title: Sakari Pinomäki

text: Sakari Pinomäki (5. marraskuuta 1933 Ylöjärvi – 29. heinäkuuta 2011) oli suomalainen keksijä ja metsätalousneuvos. Pinomäkeä pidetään koneellisen puunkorjuun uranuurtajana Suomessa ja hänellä oli kaikkiaan noin 50 suomalaista ja ulkomaista patenttia nimissään.


title: Sakari Pinomäki

text: Pinomäki valmistui metsäteknikoksi Kurun metsäopistosta 1959 ja hän kävi myös yksivuotisen Työtehoseuran konekurssin. Vuonna 1964 Pinomäki perusti "Kommandiittiyhtiö S. Pinomäki" nimisen yrityksen joka toimi aluksi Hyvinkäällä mutta siirtyi sitten Ylöjärvelle.


title: Sakari Pinomäki

text: Pinomäki kehitti muun muassa seuraavia laitteita koneelliseen puunkorjuuseen:


title: Sakari Pinomäki

text: Pinomäki kehitti useat koneensa yhteistyössä Nokia Oy:n metsäosaston kanssa. Hän kehitti hydraulisia venttiileitä ("Paralcon") joiden ansiosta metsätyökoneet tarvitsivat vähemmän moottoritehoa hydraulisten puomien liikuttamiseen ja polttoaineen kulutus oli pienempi.


title: Sakari Pinomäki

text: Muutkin metsäkonevalmistajat kuten Timberjack, Ponsse ja Valmet alkoivat kopioida Pinomäen kehittämiä ratkaisuja ja toivat markkinoille vastaavanlaisia koneita.


title: Sakari Pinomäki

text: Pinomäen perheyrityksen yritystoiminta ja tuoteoikeudet myytiin vuonna 2004 Erkki Kareen hallitsemalle "Pinox Oy":lle ja samalla toiminnot jaettiin kahdelle yhtiölle niin että "MetPro oy" hoiti osien valmistuksen, koneistuksen ja levytyöt kun taas Pinox Oy vastasi kokoonpanosta, tuotekehityksestä ja markkinoinnista. Keväällä 2008 Pinox Oy myytiin venäläiselle Petroskoissa toimivalle Harvy Forestille. Pinox haettiin saman vuoden lopulla konkurssiin ja ruotsalainen Thomas Axelsson osti konkurssipesän jäämistön.


title: Hughie Lehman

text: Frederick Hugh "Old Eagle Eyes" Lehman (27. lokakuuta 1885 – 12. huhtikuuta 1961) oli kanadalainen jääkiekon ammattilaismaalivahti.


title: Hughie Lehman

text: Lehman aloitti uransa joukkueissa Pembroke Lumber Kings ja Berlin Professionals. Vuonna 1911 hän liittyi New Westminster Royalsiin, jossa hän pelasi kolme kautta ennen siirtymistä Vancouver Millionairesiin 1914. Lehman pelasi puolet 22-vuotisesta ammattilaisurastaan Vancouverissa, jossa hän saavutti ainoan Stanley Cupinsa. Vuonna 1926 hän siirtyi Chicago Black Hawksiin National Hockey Leagueen (NHL) ja pelasi siellä yhden kokonaisen kauden ja toisen yhdistellen pelaajan ja valmentajan rooleja.


title: Hughie Lehman

text: Lehman oli ensimmäinen maalivahti, joka pyrki aktiivisesti syöttämään kiekon kenttäpelaajatovereilleen, vaikka jotkut ovat antaneent pelitavan kehittämisestä kunnian Jacques Plantelle. Kerran Lehman jopa teki maalin vastustajan verkoon Professionals-aikanaan.


title: Hughie Lehman

text: Lehman valittiin Hockey Hall of Fameen vuonna 1958.


title: Into the Groove

text: Into the Groove on Madonnan kappale ja single vuodelta 1985. Se oli Englannin listalla nro 1. Sitä on käytetty elokuvassa "Desperately Seeking Susan" ja elokuva nosti kappaleet listoille vaikka se tosiasiassa oli Angel-singlen b-puolisko. Se on myös julkaistu pitkäsoitolla "Like a Virgin".


title: Lvivin kansainvälinen lentoasema

text: Lvivin kansainvälinen lentoasema tai Lvivin Danylo Halytskyin kansainvälinen lentoasema (, ) on kansainvälinen lentoasema Ukrainan länsiosissa, Lvivin alueella. Se on rakennettu vuosien 1923–1928 välisenä aikana. Lentoasema siirtyi valtion omistukseen vuonna 2007. Lentoasema on nimetty Rutenian kuningas Danielin mukaan. Se sijaitsee kuuden kilometrin päässä Lvivin keskustasta.


title: Lvivin kansainvälinen lentoasema

text: Vuonna 2012 lentoasemaa käytti 576 000 ja vuonna 2013 jo 700 800 lentomatkustajaa.


title: Lavanda

text: Lavanda on Sofija Rotarun studioalbumi vuodelta 1987.


title: Oakland Motor Car Company

text: Oakland oli vuosina 1907-1931 valmistettu yhdysvaltalainen automerkki.


title: Oakland Motor Car Company

text: Edward Murphy perusti vuonna 1893 Pontiac Buggy Company -yhtiön, joka valmisti Oakland-nimisiä hevoskärryjä Pontiacin kaupungissa Michiganissa. Murphy perusti autoja valmistavan Oakland Motor Car Companyn vuonna 1907.


title: Oakland Motor Car Company

text: Vuonna 1908 Oakland valmisti 274 2-sylinteristä autoa ja 1909 yli tuhat 4-sylinteristä autoa. General Motors hankki puolet Oaklandin osakkeista tammikuussa 1909 ja otti sen pian hallintaansa.


title: Oakland Motor Car Company

text: 1920-luvulla Oakland valmisti lähinnä 6-sylinterisiä autoja. Vuonna 1930 Oakland esitteli V8-moottorisen "Eight"-mallin. 1929 alkanut lama kuitenkin alensi myyntiä huomattavasi. 1931 lopussa GM ilmoitti Oakland-merkin lopettamisesta. 1932 Oakland Motor Car Company muutti nimensä Pontiac Car Companyksi. Pontiac oli perustettu 1926 Oakland-yhtiön toiseksi automerkiksi ja sen tuotanto jatkui vuoteen 2010.


title: Hurrikaani Gordon

text: Hurrikaani Gordon oli vuoden 1994 Atlantin hurrikaanikauden kahdestoista ja viimeinen trooppinen myrsky.


title: Hurrikaani Gordon

text: Ylä- ja keskitroposfäärin sääjärjestelmät ohjasivat sen kulkua mutkittelevaa reittiä pitkin Floridan lähivesillä.


title: Hurrikaani Gordon

text: Gordon surmasi satoja ihmisiä Haitilla, ja Floridassa se aiheutti ainakin kuuden ihmisen kuoleman ja suuret taloudelliset vahingot maataloudelle.


title: Hurrikaani Gordon

text: Vuonna 2012 Gordon luokiteltiin Pohjois-Amerikan seitsemän kaikkien aikojen pahimman myrskyn joukkoon edellisen 20 vuoden aikana.


title: Hurrikaani Iniki

text: Hurrikaani Iniki oli voimakkain tunnettu Havaijin saarille iskenyt trooppinen hirmumyrsky. Vaikka hurrikaanit ovat melko yleisiä Tyynellämerellä, Havaijille niitä on osunut 40 vuoden aikana vain neljä. Niiden ennustaminen on vaikeaa, koska matkan varrelta ei ole juuri saatavana maanpinnalta tehtyjä havaintoja ja satelliittikuvien peittoaluekin on puutteellinen. Silti Inikistä varoitettiin jo edellisenä päivänä.


title: Hurrikaani Iniki

text: Hurrikaani aiheutti kuuden ihmisen kuoleman, yli sadan ihmisen loukkaantumisen ja jätti yli tuhat kodittomiksi. Pahimmat tuhot koettiin Kauailla. Se aiheutti Havaijin kaikkien aikojen kalleimmat myrskytuhot, yhteensä 1,8 miljardia dollaria.


title: Tampere Rocks

text: Tampere Rocks oli Tampereen ensimmäinen amerikkalaisen jalkapallon seura. Se saavutti parhaimmillaan hopeaa SM-liigassa vuonna 1990.


title: Elmore

text: Elmore oli vuosina 1900–1912 valmistettu yhdysvaltalainen auto. Autotehtaan perustivat James ja Burton Becker. Tehdas sijaitsi Clydessa Ohiossa. Elmore-autoissa oli 1-, 2- tai 3-sylinterinen kaksitahtinen moottori.General Motors osti Elmore-yhtiön vuonna 1909 ja lakkautti tappiollisen automerkin vuonna 1912. Viimeiset General Motorsin valmistamat Elmore-autot olivat nelisylinterisiä ja niissä oli tehoa 30 hv (22 kW) ja 50 hv (37 kW).


title: Elmore

text: Cars: Cars Collection, Suuri Tietokirja Autoista, osa 12, 1987


title: Kuljetuslentolaivue

text: Kuljetuslentolaivue (lyhenne "KuljLLv") oli Suomen ilmavoimiin kuulunut joukko-osasto, joka toimi Utin lentoasemalla Valkealassa (nykyisin osa Kouvolaa). Se toimi itsenäisenä vuodet 1958 - 1996.


title: Kuljetuslentolaivue

text: Helikopterikaluston kuuluessa ilmavoimiin joukko-osasto operoi kuljetuskone- ja helikopterikalustolla. Mm. laskuvarjomiehistön pudotukset hoitaneet kuljetuskoneet kuuluivat ko. yksikön kalustoon. Laskuvarjojääkäreitä kouluttanut silloinen Laskuvarjojääkärikoulu (LjK) sijaitsi Kuljetuslentolaivueen vieressä.


title: Kuljetuslentolaivue

text: Muita joukko-osaston tehtäviä olivat henkilöstön ja rahdin lentokuljetus sekä maalinhinaus ja kartoitus.


title: Kuljetuslentolaivue

text: Laivueen kokoonpanoon kuuluivat:


title: Kuljetuslentolaivue

text: 1. Douglas C-47 (Dakota, "DC") 8 kpl


title: Kuljetuslentolaivue

text: 2. Pembroke ("PR") 2 kpl


title: Kuljetuslentolaivue

text: 3. Saab 17A ("SH") 2 kpl


title: Kuljetuslentolaivue

text: 4. Saab 91D Safir ("SF") x kpl


title: Kuljetuslentolaivue

text: 5. Iljušin Il-28 (Iljushin, "NH") 4 kpl


title: Kuljetuslentolaivue

text: 6. Piper Navajo ("PN") x kpl


title: Kuljetuslentolaivue

text: 7. Fokker ("FF") 3 kpl


title: Kuljetuslentolaivue

text: 8. Gates Learjet 35A ("LJ") 3 kpl


title: Kuljetuslentolaivue

text: 9. Piper Chieftain ("PC") x kpl1. Agusta Bell 206 Jet Ranger ("AB") x kpl


title: Kuljetuslentolaivue

text: 2. Hughes 500C, 500D ("HH") x kpl


title: Kuljetuslentolaivue

text: 3. S.E.3130 Alouette II ("HA") 2 kpl


title: Kuljetuslentolaivue

text: 4. Mil Mi-1 ("HK") x kpl


title: Kuljetuslentolaivue

text: 5. Mil Mi-4 ("HR") x kpl


title: Kuljetuslentolaivue

text: 6. Mil Mi-8 ("HS") x kpl


title: Kuljetuslentolaivue

text: Ennen Ilmavoimien komentajan alaiseksi alistamista yksikkö toimi Utissa seuraavilla nimillä:Jo vuonna 1921 toimi Utissa Tiedustelulaivue (Tied.Lvue) osana Ilmailuosasto 1:tä.


title: Kuljetuslentolaivue

text: Kuljetuslentolaivueen perinnetilana toimii Utin Ilmailu-upseerikerhorakennuksen Utin lentotukikohdan perinnehuone.


title: Kuljetuslentolaivue

text: Kuljetuslentolaivueen komentajina (yksikön koosta johtuen käytetty termi päällikkö) ovat toimineet seuraavat upseerit:


title: Kuljetuslentolaivue

text: Vuonna 1996 siihen yhdistettiin Luonetjärven varuskunnassa toimineet Tiedustelulentolaivueen toiminnot.


title: Signor Blitz

text: Signor Blitz (synt. Antonio van Zandt, 21. kesäkuuta 1810 Deal, Kent, Englanti – 28. tammikuuta 1877 Philadelphia, Pennsylvania, Yhdysvallat) oli brittiläinen taikuri ja esiintyjä.


title: Signor Blitz

text: Blitz aloitti julkiset esiintymiset jo 13 vuoden iässä. Muutaman Saksassa viettämänsä vuoden jälkeen hän otti nimekseen – mielestään houkuttelevamman – Signor Blitz. Hän oli suosittu esiintyjä kaikkialla. Suosio perustui hänen näytöksiinsä, joissa hän yhdisteli taikuutta ja humoristista lavaesiintymistä sekä muun muassa kesytettyjä eläimiä ja jongleerausta. Blitz oli ensimmäisiä henkilöitä, jotka toivat vatsastapuhumisen esityksiinsä nuken ("Bobby") kera. Blitzin suuren suosion myötä toistakymmentä muuta henkilöä käytti hänen nimeään houkutellakseen väkeä näytöksiinsä.


title: Signor Blitz

text: Yhdysvaltoihin hän muutti vuonna 1834 asettuen asumaan Philadelphiaan. Hän meni naimisiin ja pariskunnalle syntyi neljä lasta. Ensimmäisen vaimonsa kuoltua hän avioitui uudelleen vuonna 1863.


title: Signor Blitz

text: Eräs Signor Blitzin tunnetuimmista esityksistä oli temppu, jossa hän vaikutti nappavan aseesta ammutun luodin. Hän kuitenkin lopetti sen esittämisen tempun liiallisen vaarallisuuden vuoksi.


title: Signor Blitz

text: Blitz kirjoitti omaelämäkerran "Fifty Years In the Magic Circle". Hän kuoli pitkällisen sairauden murtamana kotonaan Philadelphiassa 28. tammikuuta 1877.


title: Etelä-Atlantin anomalia

text: Etelä-Atlantin anomalia on alue, jolla maapallon sisempi Van Allenin vyöhyke tulee lähimmäksi maapallon pintaa, eli noin 200 kilometrin päähän siitä. Tämä johtaa energiahiukkasten suurempaan sisäänvirtaukseen alueella ja altistaa kiertävät satelliitit korkeammalle säteilypitoisuudelle. Ilmiön aiheuttaa se, että maapallo ja sen magneettiset dipolit eivät ole samankeskisiä. Etelä-Atlantin anomalia on se maapalloa ympäröivä alue, jolla Maan magneettikenttä on heikoimmillaan.


title: Carl-Olof Ternryd

text: Carl-Olof Ternryd (25. kesäkuuta 1928 Moheda, Kronobergin lääni – 8. heinäkuuta 2013) oli ruotsalainen pääjohtaja ja yhteiskunnallinen vaikuttaja.


title: Carl-Olof Ternryd

text: Ternryd valmistui Ruotsin Kuninkaallisesta teknillisestä korkeakoulusta 1953 ja hänestä tuli tekniikan lisensiaatti 1971. Tekniikan kunniatohtorin arvon hän sai 1980. Hän oli Ruotsin Vägverketin pääjohtaja 1978–1982 sen jälkeen Ruotsin puolustusvoimien materiaalilaitoksen pääjohtaja 1982–1988. Hänestä oli Kuninkaallisen teknillisen korkeakoulun apulaisprofessori 1988–1995. Hänet valittiin 1976 Insinööritiedeakatemian puheenjohtajaksi ja 1985 Sotatiedeakatemian puheenjohtajaksi.


title: Carl-Olof Ternryd

text: Ternryd vaikutti siihen että suomalaiset Syväriltä Kannakselle -elokuvat "Etulinjan edessä" ja "Tali-Ihantala 1944" saivat Ruotsista taloudellista tukea. Keräys tuotti 10 miljoonaa kruunua, ja myös kuningas tuki hanketta. Hän sai 2004 Tasavallan presidentin myöntämän Suomen Valkoisen Ruusun ritarikunnan komentajamerkin.


title: Ivan Ožogin

text: Ivan Gennadevitš Ožogin (, 1. syyskuuta 1978 Uljanovsk) on venäläinen näyttelijä sekä musikaali- ja oopperalaulaja. Hän aloitti uransa jo kolmevuotiaana saatuaan ensimmäiset laulutuntinsa. Vuonna 2002 hän valmistui Venäjän teatteritaiteellisesta akatemiasta musikaalilaulajana. Sen jälkeen Ivan lauloi sekä sivu- että päärooleissa erilaisissa musikaalissa, esimerkiksi Kaunotar ja hirviö tai Nord-Ost (Норд-Ост; suom. koillinen).


title: Guggenheim International Award

text: Guggenheim International Award oli Solomon R. Guggenheimin säätiön myöntämä taidepalkinto. Kolme ensimmäistä kertaa, 1956, 1958 ja 1960, se jaettiin palkinnon perustaneen Guggenheimin johtajan James Johnson Sweeneyn virkakaudella. Palkintoon liittyi näyttely. Palkinnon ojensi Yhdysvaltojen presidentti Dwight Eisenhower.


title: Guggenheim International Award

text: Palkinto oli aikansa suurin taidepalkinto, ja sillä oli poliittista merkitystä kylmän sodan aikana. Ensimmäisenä palkinnon sai brittiläinen taiteilija Ben Nicholson. Näyttelyt olivat merkityksellisiä Guggenheimin kokoelmien kannalta, sillä niistä museo hankki teoksia kokoelmiinsa.


title: Guggenheim International Award

text: Vuonna 1964 Asger Jorn torjui palkinnon ilmoittamalla kieltäytymisestään sähkeellä: "go to hell with your money bastard stop refuse price stop never asked for it stop against all decency mix artist against his will in your publicity stop i want public confirmation not to have participated in your ridiculous game stop".


title: Guggenheim International Award

text: Palkinto myönnettiin vuoteen 1964 saakka maalaustaiteesta, vuonna 1966 se myönnettiin kuvanveistosta. Viimeinen kansainvälinen näyttely oli 1971.


title: Hurrikaani Irene (1999)

text: Hurrikaani Irene oli lokakuussa (13.-19. päivien välillä) vuonna 1999 Atlantilla pyörinyt trooppinen hirmumyrsky. Vuoden 1999 hurrikaanikauden aikana se oli järjestyksessään yhdeksäs trooppinen myrsky ja kuudes hurrikaanin asteelle voimistunut myrsky. Irene aiheutti rankkasateita ja tulvia Kuubassa ja Bahamalla, josta se jatkoi matkaansa voimistuen kohti pohjoista. Floridaan Irene iskeytyi 1. luokan hurrikaanina ja kääntyi kohti Carolinaa voimistuen entisestään 2. luokkaan. Kaiken kaikkiaan Irene aiheutti 18 ihmisen kuoleman. Näistä kolme oli suoraan myrskyn aiheuttamia kuolemia, ja loput 15 ihmistä kuolivat epäsuorasti myrskyjen aiheuttamien tuhojen seurauksena.


title: Hurrikaani Isis

text: Hurrikaani Isis oli syyskuussa (1.-3. päivien välillä) vuonna 1998 Tyynellämerellä pyörinyt trooppinen hirmumyrsky. Vuoden 1998 hurrikaanikauden aikana se oli järjestyksessään yhdeksäs trooppinen myrsky ja kuudes hurrikaanin asteelle voimistunut myrsky. Isis aiheutti tuhoa niin Kalifornian alueella Yhdysvalloissa kuin myös Meksikon rannikolla. Kaiken kaikkiaan Irene aiheutti 14 ihmisen kuoleman. Pääasiassa kuolemat liittyivät myrskyn aiheuttamiin rankkasateisiin ja tulviin.


title: Fotoniraketti

text: Fotoniraketti on hypoteettinen, lähinnä tähtienvälisillä avaruusmatkoilla käyteltäväksi ajateltu raketti, joka perustuisi fotonien aikaansaamaan työntövoimaan. Tarvittavat suurienergiset fotonit saataisiin aikaan tavallisen aineen ja antimaterian annihilaatiolla.


title: Fotoniraketti

text: Periaatteessa fotoniraketti toimii samaan tapaan kuin tavallinen taskulamppu, joka lähettää valoa, siis fotoneja vain tiettyyn suuntaan. Vaikka fotoneilla ei ole lepomassaa, on niilläkin suhteellisuusteorian mukaan tietyn suuruinen liikemäärä, suuruudeltaan niiden energia jaettuna valonnopeudella. Tämän vuoksi fotonien lähtiessä taskulampusta saa tämä liikemäärän säilymislain mukaisesti impulssin vastakkaiseen suuntaan.


title: Fotoniraketti

text: Taskulampuissa tämä ilmiö on kuitenkin fotonien pienen liikemäärän vuoksi niin heikko, ettei se ole havaittavissa. Tarpeeksi suurienergisiä fotoneja onkin riittävän suuressa määrin saatavissa ainoastaan tavallisen aineen ja antimaterian annihilaatiossa, jossa molempien koko massa muuttuu käytännöllisesti katsoen kokonaan fotoneiksi. Vaikeutena on luonnollisesti se, ettei antimateriaa esiinny maapallolla eikä aurinkokunnassa luonnostaan, ja sen keinotekoinen valmistus tarpeeksi suuressa määrin vaatisi suunnattoman paljon energiaa. Myöskään sen varastointiin ei ole keksitty käyttökelposta keinoa, sillä se olisi säilytettävä eristyksissä tavallisesta aineesta, jottei annihilaatiota tapahdu. Fotonirakettia on kuitenkin pidetty tähtienvälisillä lennoilla ainoana mahdollisena voimanlähteenä.


title: Fotoniraketti

text: Oppikirjoissa käsitellyssä ihannetapauksessa oletetaan, että polttoaine saataisiin kokonaan muuttumaan fotoneiksi ja että ne ne kaikki voitaisiin lähettää tarkalleen samaan suuntaan. Realistisemmissa tarkastelussa on otettava huomioon, että fotonisuihku ei käytännössä lähde kokonaan aivan samaan suuntaan ja ettei polttoainetta saada kokonaan muutetuksi fotoneiksi.


title: Fotoniraketti

text: Jos ideaaliseen fotonirakettiin ei vaikuta mikään ulkonen voima, sen saama nopeus riippuu sen alkuperäisen ja lopullisen massan suhteesta:


title: Fotoniraketti

text: missä formula_2 on raketin alkuperäinen massa ja formula_3 jäljelle jäänyt massa sen jälkeen, kun kaikki polttoaine on muuttunut fotoneiksi.


title: Fotoniraketti

text: Tätä nopeutta vastaava Lorentzin kerron on:


title: Fotoniraketti

text: Käytetään seuraavia merkintöjä:


title: Fotoniraketti

text: Neliliikemäärän säilymislain mukaan on:


title: Fotoniraketti

text: Kun yhtälön molemmat puolet korotetaan neliöön, saadaan:


title: Fotoniraketti

text:
Energian ja liikemäärän välisen yhteyden perusteella neliliikemäärän neliö on yhtä suuri kuin massan neliö ja
formula_10, koska kaikki fotonit liikkuvat samaan suuntaan. Sen vuoksi ylläoleva yhtälö voidaan kirjoittaa muotoon:


title: Fotoniraketti

text: Kun tästä ratkaistaan Lorentzin kerroin, saadaan:


title: Keravan NMKY

text:
Keravan NMKY on perustettu Keravan Wanhassa Pappilassa vuonna 1989. KNMKY on osa kansallista YMCA Finlandia (ent. Suomen Nuorten Miesten Kristillistä yhdistystä) ja laajaa kansainvälistä YMCA perhettä, johon kuuluu 55 miljoonaa jäsentä 135 maassa.
Keravan NMKY:n toimintamuotoja ovat olleet salibandy, kaukalopallo, pöytätennis, naisjaosto, leirityö, päihdekasvatus, kansainvälisyyskasvatus jne.
2013 Keravan NMKY:n toimintamuotoja ovat mm. äijäsähly, perhesähly sekä isä-lapsi ja perheleirit. Toiminta on ekumeenista. Yhdistys toteuttaa Liikkuva seurakunta -yhteistyötä Keravan seurakunnan kanssa edistäen kokonaisvaltaista kristillistä ihmikäsitystä. Tärkeimmät yhteistyökumppanit on Keravan ev.lut seurakunta sekä Keravan kaupunki. Jäsenmuoto on vapaa ja toimintaan osallistuu vuosittain n. 110 eri lasta, nuorta ja aikuista.


title: Éric Messier

text: Éric Messier (s. 29. lokakuuta 1973 Drummondville, Quebec) on kanadalainen entinen ammattilaisjääkiekkoilija. Hän pelasi sekä puolustajana että laitahyökkääjänä.


title: Éric Messier

text: Messier ei saanut , vaan teki vuonna 1995 sopimuksen Colorado Avalanchen kanssa vapaana pelaajana. Tätä ennen hän oli pelannut muun muassa kolme kautta juniorisarja LHJMQ:ssa, jossa hänet valittiin vuonna 1994 sarjan toiseen tähdistökentälliseen. Hän pelasi ensimmäisen ammattilaiskautensa kokonaan farmijoukkue Cornwall Acesissä AHL:ssä ennen kuin debytoi NHL:ssä kaudella 1996–1997. Suurin osa toisestakin kaudesta meni kuitenkin AHL:ssä, joukkueena tuolloin Hershey Bears, joka voitti kauden päätteeksi Calder Cupin.


title: Éric Messier

text: Messier vakiinnutti paikkansa Avalanchen NHL-kokoonpanossa kaudella 1997–1998 ja pelasi joukkueessa lopulta lähes koko NHL-uransa. Kaudella 2000–2001 hän oli voittamassa seuran historian toista Stanley Cupia. Heinäkuussa 2003 hän ja Václav Nedorost siirtyivät Florida Panthersiin pelaajakaupassa, jossa Avalanche sai vaihdossa Peter Worrellin ja toisen kierroksen varausvuoron . Hän sai saman vuoden marraskuussa rannevamman, joka päätti kauden 2003–2004 hänen osaltaan vain 21:n ottelun jälkeen. Kausi jäi hänen viimeisekseen NHL:ssä.


title: Éric Messier

text: Messier pelasi kahdeksan kautta kestäneellä NHL-urallaan 406 runkosarja- ja 72 pudotuspeliottelua ja teki runkosarjassa 75 tehopistettä, 25 maalia ja 50 syöttöpistettä, ja pudotuspeleissä kahdeksan tehopistettä, kolme maalia ja viisi syöttöpistettä. Pelaajauransa jälkeen hän on toiminut muun muassa jääkiekkovalmentajana.


title: Johan Mannerheim

text: Carl Fridolf Johan Mannerheim (27. joulukuuta 1868 Askainen – 25. syyskuuta 1934 Grensholm, Vånga, Ruotsi) oli suomalaissyntyinen, pitkään Ruotsissa asunut vapaaherra ja teollisuusjohtaja.


title: Johan Mannerheim

text: Johan Mannerheimin vanhemmat olivat kreivi Carl Robert Mannerheim ja Hedvig Charlotta Helena von Julin. Hänen vanhempi veljensä oli marsalkka Carl Gustaf Emil Mannerheim.


title: Johan Mannerheim

text: Mannerheim oli koulutukseltaan agronomi ja toimi vuodesta 1896 isännöitsijänä Jokioisten kartanossa, joka oli vuonna 1872 muutettu osakeyhtiöksi. Hän hoiti kartanoa tarmokkaasti ja hankki pian haltuunsa yhtiön osake-enemmistön. Mannerheimin aikana kartanoon perustettiin siirappi- ja sokeritehdas ja kartanon rautatehdas myytiin Ferraria Oy:lle, jonka osakkeista kartano omisti pääosan. Forssan ja Humppilan välille rakennettiin Jokioisten rautatie ja kartanossa toimitettiin isojako. Mannerheimin aikana rakennettuja rakennuksia ovat kartanon talli ja maneesi.


title: Johan Mannerheim

text: Maanalaisessa aktivistien toiminnassa 1900-luvun alussa mukana ollut Mannerheim muutti sortovuosien aikana Suomesta Ruotsiin vuonna 1904. Hän hankki omistukseensa Grensholmin tilan Vångan pitäjästä Itä-Götanmaalla. Vuonna 1907 Mannerheim hankki merkittävän osuuden ruotsalaisen metsäteollisuusyhtiön Kramforsin osakkeista vaimonsa perheen rahoilla ja vuonna 1910 hänestä tuli Kramforsin toimitusjohtaja yli 20 vuoden ajaksi.


title: Johan Mannerheim

text: Johan Mannerheim oli Ruotsissa toimineen Föreningen Finlands vänner -yhdistyksen puheenjohtaja. Tämä yhdistys organisoi ja rahoitti valkoisten puolella Suomen sisällissodassa taistelleen ruotsalaisten vapaaehtoisprikaatin (Svenska Brigaden). Johan Mannerheim itse oli sodan aikana vilkkaassa kirjeenvaihdossa veljensä Carl Gustaf Emil Mannerheimin kanssa ja avusti taloudellisesti muun muassa valkoisten asehankintoja. Hän sai sodan jälkeen Suomen 1. luokan vapaudenristin tunnustuksena palveluksistaan.


title: Johan Mannerheim

text: Johan Mannerheim oli kiinnostunut myös luonnontieteistä ja kansatieteestä. Hän avusti rahallisesti serkkunsa Erland Nordenskiöldin (1877–1932) Etelä-Amerikkaan tekemiä tutkimusretkiä. Johan Mannerheimin Tukholmassa "Villagatan 21":ssä sijainnut kaupunkiasuintalo on nykyisin Tšekin tasavallan suurlähetystön käytössä.


title: Johan Mannerheim

text: Johan Mannerheim oli naimisissa vuodesta 1902 Sofia Palæmona Treschowin (1878–1948) kanssa. Heillä oli kuusi lasta joista tunnetuimmat olivat kirjailija Evo Mannerheim-Weckman ja vapaaherra, metsänhoitaja ja runoilija Augustin Mannerheim.